GA Iris Oifigiúil an Aontais Eorpaigh C NaN/1

SHEASAMH (AE) Uimh. 5/2011 ÓN GCOMHAIRLE AR AN GCÉAD LÉAMH

chun go nglacfaí Rialachán ó Pharlaimint na hEorpa agus ón gComhairle maidir le hainmneacha snáithíní teicstíle agus maidir le lipéadú gaolmhar agus le marcáil ghaolmhar táirgí teicstíle i leith a gcomhdhéanaimh shnáithínigh agus lena n-aisghairtear Treoir 73/44/CEE ón gComhairle, Treoir 96/73/CE ó Pharlaimint na hEorpa agus ón gComhairle agus Treoir 2008/121/CE ó Pharlaimint na hEorpa agus ón gComhairle

Arna ghlacadh ag an gComhairle an 6 Nollaig 2010

(Téacs atá ábhartha maidir leis an LEE)

2011/C 50 E/01

TÁ PARLAIMINT NA hEORPA AGUS COMHAIRLE AN AONTAIS EORPAIGH

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag gníomhú dóibh i gcomhréir leis an ngnáthnós imeachta reachtach (2),

De bharr an méid seo a leanas:

(1) Leasaíodh arís agus arís eile Treoir 73/44/CEE ón gComhairle an 26 Feabhra 1973 maidir le comhfhogasú dhlíthe na mBallstát a bhaineann le hanailís chainníochtúil ar mheascáin thrínártha snáithíní (3), Treoir 96/73/CE ó Pharlaimint na hEorpa agus ón gComhairle an 16 Nollaig 1996 maidir le modhanna áirithe chun anailís chainníochtúil a dhéanamh ar mheascáin dhénártha snáithíní teicstíle (4) agus Treoir 2008/121/CE ó Pharlaimint na hEorpa agus ón gComhairle an 14 Eanáir 2009 maidir le hainmneacha teicstílí (athmhúnlú) (5) Ós rud é go bhfuil leasuithe breise le déanamh, ba cheart aon ionstraim dlí amháin a chur in ionad na ngníomhartha seo, ar mhaithe le soiléire.

(2) Tá gníomhartha dlí an Aontais maidir le hainmneacha snáithíní teicstíle agus maidir le lipéadú gaolmhar agus marcáil ghaolmhar táirgí teicstíle i leith a gcomhdhéanaimh shnáithínigh an-teicniúil ó thaobh an inneachair de, agus tá forálacha mionsonraithe ann nach mór a oiriúnú go rialta. Chun nach mbeidh ar Bhallstáit na leasuithe teicniúla a thrasuí sa reachtaíocht náisiúnta agus chun an t-ualach riaracháin ar údaráis náisiúnta a laghdú amhlaidh agus chun go nglacfar ar bhealach níos tapúla ainmneacha snáithíní nua a bheidh le húsáid ar fud an Aontais i gcomhthráth, is cosúil gurb é rialachán an ionstraim dlí is iomchuí chun an simpliú reachtaíochta a dhéanamh.

(3) Chun go ndéanfar constaicí a d'fhéadfadh a bheith ann maidir le dea-oibriú an mhargaidh inmheánaigh de bharr fhorálacha éagsúla na mBallstát maidir le hainmneacha snáithíní teicstíle, lipéadú gaolmhar agus marcáil ghaolmhar táirgí teicstíle i leith a gcomhdhéanaimh shnáithínigh, a dhíchur, is gá ainmneacha snáithíní teicstíle a chomhchuibhiú mar aon leis na sonraí atá ar lipéid, na marcálacha agus na doiciméid a ghabhann le táirgí teicstíle ag céimeanna éagsúla an táirgthe, na próiseála agus an dáilte.

(4) Leagtar amach leis an Rialachán seo na forálacha comhchuibhithe maidir le gnéithe áirithe de lipéadú teicstíle agus de mharcáil teicstíle, go háirithe ainmneacha snáithíní teicstíle. Féadfaidh lipéadú agus marcáil eile a bheith ann, fad nach gcumhdóidh sé sin an raon feidhme céanna leis an Rialachán seo agus go mbeidh sé ag luí leis na Conarthaí.

(5) Is iomchuí rialacha a leagan síos chun go gcumasófar do mhonaróirí a iarraidh go gcuirfear ainm snáithín teicstíle nua sna hIarscríbhinní a ghabhann leis an Rialachán seo.

(6) Ba cheart foráil a dhéanamh do tháirgí áirithe, nach bhfuil comhdhéanta ar fad d'ábhair theicstíle ach ina bhfuil inneachar teicstíle ar dlúthchuid den táirge é, nó ar a dtarraingíonn an t-oibreoir eacnamaíoch aird shonrach.

(7) Maidir leis an lamháltas i leith “snáithíní coimhthíocha” nach mbeidh le lua ar na lipéid ná ar na marcálacha, ba cheart go mbainfeadh sé le táirgí íona agus le meascáin araon.

(8) Ba cheart go mbeadh lipéadú nó marcáil i leith an chomhdhéanaimh shnáithínigh éigeantach chun a áirithiú go gcuirfear faisnéis cheart agus aonfhoirmeach ar fáil do thomhaltóirí uile an Aontais. Níor cheart go gcuirfeadh an Rialachán seo cosc, áfach, ar oibreoirí eacnamaíocha léiriú a thabhairt á rá go bhfuil cainníochtaí beaga snáithíní ann freisin, snáithíní óna dteastaíonn aird ar leith chun cáilíocht bhunaidh an táirge teicstíle a choinneáil. I gcás ina mbeidh deacracht theicniúil ag baint le comhdhéanamh snáithíneach táirge teicstíle a shonrú tráth a mhonaraithe, ba cheart go bhféadfaí na snáithíní sin amháin a bhfuiltear ar an eolas fúthu a lua ar an lipéad agus ar an marcáil, ar choinníoll go bhfuil céatadán áirithe den táirge críochnaithe i gceist leo.

(9) Chun difríochtaí cleachtais i measc na mBallstát a sheachaint, is gá na modhanna lipéadaithe agus marcála a leagan síos go beacht le haghaidh táirgí teicstíle áirithe ina bhfuil dhá chomhpháirt nó níos mó, agus comhpháirteanna táirgí teicstíle, nach gá a chur san áireamh chun críocha lipéadaithe agus marcála agus anailíse, a shonrú freisin.

(10) Maidir le táirgí teicstíle atá faoi réir ceanglas um lipéadú cuimsitheach amháin, agus maidir leo siúd a dhíoltar de réir an mhéadair nó i bpíosaí gearrtha, ba cheart iad a chur ar fáil ar an margadh ar dhóigh go mbeidh an tomhaltóir in ann é féin a chur ar an eolas go hiomlán i dtaobh na faisnéise arna greamú den fhorphacáistíocht nó den rolla.

(11) Úsáid ainmneacha snáithíní teicstíle nó tuairiscí ar chomhdhéanaimh shnáithíneacha a theachtann gradam ar leith i measc úsáideoirí agus tomhaltóirí, ba cheart go mbeidís faoi réir coinníollacha áirithe. Thairis sin, d'fhonn faisnéis a thabhairt d'úsáideoirí agus do thomhaltóirí, is iomchuí go mbeidh baint ag ainmneacha na snáithíní le saintréithe an tsnáithín.

(12) Tá an faireachas margaidh sna Ballstáit i leith táirgí a chumhdaítear leis an Rialacháin seo, faoi réir Rialachán (CE) Uimh. 765/2008 ó Pharlaimint na hEorpa agus ón gComhairle an 9 Iúil 2008 lena leagtar amach na ceanglais maidir le creidiúnú agus maidir le faireachas margaidh a bhaineann le táirgí a mhargú (6) agus Threoir 2001/95/CE ó Pharlaimint na hEorpa agus ón gComhairle an 3 Nollaig maidir le sabháilteacht ginearálta táirgí. (7)

(13) Is gá modhanna a leagan síos chun táirgí teicstíle a shampláil agus a anailísiú chun fáil réidh le haon fhéidearthacht go gcuirfí in aghaidh na modhanna arna n-úsáid. Ba cheart modhanna atá aonfhoirmeach maidir le réamhchóireáil an tsampla de agus maidir leis an anailís chainníochtúil a dhéantar ar an sampla a úsáid le haghaidh scrúduithe oifigiúla arna ndéanamh sna Ballstáit chun comhdhéanamh snáithíneach a chinneadh i leith táirgí teicstíle ina bhfuil meascáin dhénártha snáithíní agus meascáin thrínártha snáithíní. Is iomchuí go ndéanfar caighdeáin chomhchuibhithe de na modhanna a leagtar amach chun na críche sin sa Rialachán seo. Ba cheart don Choimisiún, dá bhrí sin, an t-aistriú a bhainistiú ón gcóras reatha, atá bunaithe ar na modhanna a leagtar amach sa Rialachán seo, go corás comhchuibhithe atá bunaithe ar chaighdeáin. Le húsáid modhanna aonfhoirmeacha anailíse ar tháirgí teicstíle ina bhfuil meascáin dhénártha snáithíní agus meascáin thrínártha snáithíní, éascófar saorghluaiseacht na dtáirgí sin, agus feabhsófar oibriú an mhargaidh inmheánaigh dá réir.

(14) I gcás meascán dénártha snáithíní teicstíle nach bhfuil aon mhodh aonfhoirmeach anailíse ann dóibh ar leibhéal an Aontais, ba cheart go mbeadh sé de chead ag an tsaotharlann, atá freagrach as an tástáil, comhdhéanamh meascán den sórt sin a chinneadh, agus léireofar sa tuarascáil anailíse na torthaí a fuarthas, an modh a úsáideadh agus beachtas an mhodha sin.

(15) Leis an Rialachán seo, ba cheart go leagfaí amach an cion comhaontaithe atá le cur i bhfeidhm maidir le mais ainhidriúil gach snáithín le linn ábhar snáithíneach táirgí teicstíle a chinneadh trí bhíthin anailíse, agus ba cheart go dtabharfaí dhá chion chomhaontaithe éagsúla chun comhdhéanamh snáithíní cardáilte nó spíonta ina bhfuil olann agus/nó fionnadh ainmhíoch a ríomh. Ós rud é nach féidir i gcónaí a shuíomh an bhfuil táirge cardáilte nó spíonta, agus gur féidir, dá dhroim sin, torthaí míréireacha a fháil nuair a chuirtear na lamháltais i bhfeidhm le linn seiceálacha a dhéanfar san Aontas ar chomhréireacht táirgí teicstíle, ba cheart go n-údarófaí do na saotharlanna a dhéanann na seiceálacha sin aon chion comhaontaithe amháin a chur i bhfeidhm i gcásanna a mbaineann amhras leo.

(16) Ba cheart rialacha a leagan síos i leith táirgí arna ndíolmhú ó na ceanglais ghinearálta maidir le lipéadú agus le marcáil a leagtar amach sa Rialachán seo, go háirithe i leith táirgí indiúscartha nó táirgí nach gceanglaítear ach lipéadú cuimsitheach ina leith.

(17) Is iomchuí nós imeachta a bhunú chun ainmneacha snáithín teicstíle nua a chur isteach sna hIarscríbhinní a ghabhann leis an Rialachán seo. Dá bhrí sin, ba cheart go leagfaí amach leis an Rialachán seo ceanglais maidir le hiarratais arna ndéanamh ag monaróiri, nó ag daoine a bheidh ag gníomhú thar a gceann, chun ainmneacha snáithíní teicstíle nua a chur leo sin atá sna hIarscríbhinní.

(18) Ba cheart go gcumhachtófaí don Choimisiún gníomhartha tarmligthe a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh maidir le critéir theicniúla agus rialacha nós imeachta i dtaca le lamháltais níos airde a údarú, maidir le leasú a dhéanamh ar Iarscríbhinní II, IV, V, VI, VII, VIII agus IX d'fhonn iad a oiriúnú don dul chun cinn teicniúil agus maidir le leasú a dhéanamh ar Iarscríbhinn I chun ainmneacha snáithíní teicstíle nua a áireamh sa liosta a leagtar amach san Iarscríbhinn sin. Tá sé tábhachtach, go háirithe, go rachaidh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe.

(19) Ós rud é nach féidir leis na Ballstáit cuspóir an Rialacháin seo, eadhon rialacha aonfhoirmeacha a ghlacadh maidir le húsáid ainmneacha snáithíní teicstíle agus lipéadú gaolmhar agus marcáil ghaolmhar táirgí teicstíle i leith a gcomhdhéanaimh shnáithínigh, a bhaint amach go leordhóthanach ar leibhéal na mBallstát agus gur fearr, dá bhrí sin, de bharr a fhairsinge, is féidir é a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar atá leagtha amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach.

(20) Ba cheart Treoir 73/44/CEE, Treoir 96/73/CE agus Treoir 2008/121/CE a aisghairm

TAR ÉIS AN RIALACHÁN SEO A GHLACADH:

CAIBIDIL 1

Forálacha ginearálta

Airteagal 1

Ábhar

Leis an Rialachán seo, leagtar síos rialacha maidir le húsáid ainmneacha snáithíní teicstíle agus maidir le lipéadú gaolmhar agus le marcáil ghaolmhar táirgí teicstíle i leith a gcomhdhéanaimh shnáithínigh, mar aon le rialacha maidir le comhdhéanamh snáithíneach táirgí teicstíle a chinneadh trí anailís chainníochtúil a dhéanamh ar mheascáin dhénártha agus ar mheascáin thrínártha snáithíní teicstíle d'fhonn oibriú an mhargaidh inmhéanaigh a fheabhsú agus faisnéis chruinn a chur ar fáil do thomhaltóirí.

Airteagal 2

Raon feidhme

1. Beidh feidhm ag an Rialachán seo maidir le táirgí teicstíle nuair a chuirtear na táirgí sin ar fáil ar mhargadh an Aontais agus maidir leis na táirgí dá dtagraítear i mír 2.

2. Chun críocha an Rialacháin seo, déileálfar leis na táirgí seo a leanas ar an gcuma chéanna le táirgí teicstíle:

(a) táirgí ina bhfuil meáchan 80 % ar a laghad de shnáithíní teicstíle;

(b) clúdaigh troscáin, scáthanna fearthainne, parasól ina bhfuil 80 % ar a laghad de réir meáchain de na comhpháirteanna teicstíle;

(c) comhpháirteanna teicstíle de na nithe seo a leanas: (i) ciseal uachtach clúdach ilchisealach urláir, (ii) clúdaigh tochtanna agus (iii) clúdaigh earraí campála, ar choinníoll gurb ionann na comhpháirteanna teicstíle sin agus 80 % ar a laghad de réir meáchain de na cisealacha uachtaracha nó na clúdaigh sin.

(d) teicstílí a ionchorpraítear i dtáirgí eile agus ar dlúthchuid de na táirgí sin iad, i gcás ina sonraítear a gcomhdhéanamh.

3. Ní bheidh feidhm ag an Rialachán seo maidir le táirgí teicstíle a thugtar faoi chonradh do dhaoine atá ag obair ina dtithe féin, nó le gnóthais neamhspleácha a dhéanann suas obair ó ábhair a sholáthraítear gan an mhaoin atá iontu a aistriú ar chomaoin.

Airteagal 3

Sainmhínithe

1. Chun críocha an Rialacháin seo, beidh feidhm ag na sainmhínithe seo a leanas:

(a) ciallaíonn “táirge teicstíle” aon táirge amh, leath-oibrithe, oibrithe, leathmhonaraithe, monaraithe, leathdhéanta suas nó déanta suas atá comhdhéanta ar fad de shnáithíní teicstíle, is cuma cén próiseas measctha nó cóimeála a úsáidtear;

(b) ciallaíonn “snáithín teicstíle” ceann de na nithe seo a leanas: (i) aonad maise arb iad is sainairíonna ann solúbthacht, míne agus cóimheas ard idir fad agus uastoise trasnach, rud a fhágann go bhfuil sé oiriúnach d'fheidhmeanna teicstíle; (ii) stiall solúbtha nó tiúbán solúbtha nach mó a leithead dealraitheach ná 5 mm, lena n-áirítear stiallacha arna ngearradh de stiallacha nó de scannáin níos leithne agus arna dtáirgeadh ó na substaintí a úsáidtear i monarú na snáithíní a luaitear i dTábla 2 de chuid Iarscríbhinn I agus atá oiriúnach d'fheidhmeanna teicstíle;

(c) ciallaíonn “leithead dealraitheach” leithead na stéille nó an tiúbáin nuair atá sé fillte, leacaithe, comhbhrúite nó casta, nó an meánleithead i gcás nach bhfuil an leithead aonfhoirmeach;

(d) ciallaíonn “comhpháirt teicstíle” cuid de tháirge teicstíle ag a bhfuil inneachar snáithíneach inaitheanta;

(e) ciallaíonn “snáithíní coimhthíocha” snáithíní seachas na snáithíní sin a luaitear ar an lipéad nó ar an marcáil;

(f) ciallaíonn “líneáil” comhpháirt ar leith a úsáidtear i ndéanamh suas ball éadach agus táirgí eile, is comhpháirt ina bhfuil ciseal amháin nó níos mó ná ciseal amháin d'ábhar teicstíle a choinnítear ina ionad nó ina n-ionad feadh imill amháin nó níos mó ná imeall amháin;

(g) Ciallaíonnn “lipéadú” an fhaisnéis riachtanach a ghreamú de tháirge teicstíle trí bhíthin lipéad a cheangailt de;

(h) ciallaíonn “marcáil” an fhaisnéis riachtanach a léiriú go díreach ar an táirge teicstíle trí fhuáil, trí bhróidniú, trí phriontáil, trí chabhradh nó trí aon teicneolaíocht eile;

(i) ciallaíonn “lipéadú cuimsitheach” lipéad aonair a úsáid le haghaidh roinnt táirgí teicstíle nó roinnt comhpháirteanna teicstíle;

(j) ciallaíonn “táirge indiúscartha” táirge teicstíle arna cheapadh le húsáid aon uair amháin nó ar feadh tréimhse teoranta ama, agus nach mbeartaítear lena ghnáthúsáid é a úsáid arís chun na críche céanna nó chun críche comhchosúla.

(k) ciallaíonn “cion comhaontaithe” an luach aisghabhála taise a úsáidtear i ríomh chéatadán na comhpháirte snáithíní ar bhonn maise tirime glaine, arna choigeartú ag gnáthfhachtóirí.

2. Chun críocha an Rialacháin seo, beidh feidhm ag na sainmhínithe ar “a chur ar fáil ar an margadh”, “a chur ar an margadh”, “monaróir”, “allmhaireoir”, “dáileoir”, “oibreoirí eacnamaíocha”, “caighdeán comhchuibhithe”, “faireachas margaidh” agus “údarás um fhaireachas margaidh” a leagtar amach in Airteagal 2 de Rialachán (CE) Uimh. 765/2008.

Airteagal 4

Ceanglas ginearálta maidir le táirgí teicstíle a chur ar fáil ar an margadh

Ní chuirfear táirgí teicstíle ar fáil ar an margadh ach ar choinníoll go ndéanfar na táirgí sin a lipéadú agus a mharcáil nó go gcuirfear doiciméid tráchtála ag gabháil leo i gcomhréir leis an Rialachán seo.

CAIBIDIL 2

Ainmneacha snáithíní teicstíle agus ceanglais maidir le lipéadú gaolmhar agus le marcáil ghaolmhar

Airteagal 5

Ainmneacha snáithíní teicstíle

1. Is iad na hainmneacha snáithíní teicstíle a liostaítear in Iarscríbhinn I, agus na hainmneacha sin amháin, a úsáidfear chun comhdhéanaimh snáithíneacha táirgí teicstíle a thuairisciú ar lipéid nó marcálacha.

2. Déanfar na hainmneacha a liostaítear in Iarscríbhinn I a fhorchoimeád do shnáithíní teicstíle a gcomhfhreagraíonn a gcineál don tuairisc a leagtar amach san Iarscríbhinn sin.

Ní úsáidfear na hainmneacha le haghaidh snáithíní eile, bídís ina n-aonar nó mar fhréamh nó mar aidiacht.

Ní úsáidfear an téarma “síoda” chun cruth snáithíní teicstíle ná cur i láthair snáithíní teicstíle mar shnáithe filiméadach leanúnach a chur in iúl.

Airteagal 6

Iarratais ar ainmneacha snáithíní teicstíle nua

Féadfaidh aon mhonaróir nó aon duine a bheidh ag gníomhú thar a cheann iarratas a dhéanamh chuig an gCoimisiún chun ainm snáithín teicstíle nua a chur leis an liosta a leagtar amach in Iarscríbhinn I.

Áireofar leis an iarratas comhad teicniúil a thiomsófar i gcomhréir le hIarscríbhinn II.

Airteagal 7

Táirgí íona teicstíle

1. Ní fhéadfar ach táirgí teicstíle atá comhdhéanta go heisiach den snáithín céanna a lipéadú ná a mharcáil mar “100 %”, “íon” nó “ar fad”.

Ní úsáidfear na téarmaí sin nó téarmaí comhchosúla do tháirgí teicstíle eile.

2. Gan dochar d'Airteagal 8 (3), féadfar déileáil le táirge teicstíle nach mó ná 2 %, de réir meáchain, na snáithíní coimhthíocha atá ann, mar tháirge atá comhdhéanta go heisiach den snáithín céanna, ar choinníoll go bhfuil údar maith leis an gcainníocht seo mar ní a bhfuil sé dosheachanta go teicniúil déanamh dá éagmais faoi dhea-chleachtas monaraithe agus nach gcuirfear isteach í mar chúrsa gnáthaimh.

Féadfar déileáil le táirge teicstíle, a ndearnadh próiseas cardála air, mar tháirge atá comhdhéanta go heisiach den snáithín céanna mura bhfuil níos mó ná 5 % snáithíní coimhthíocha ann de réir meáchain, ar choinníoll go bhfuil údar maith leis an gcainníocht sin a chur ann mar ní a bhfuil sé dosheachanta go teicniúil déanamh dá éagmais le linn dea-chleachtais monaraithe agus nach bhfuiltear á cur isteach mar chúrsa gnáthaimh.

Airteagal 8

Táirgí olann lomra nó táirgí olann ógh

1. Féadfar táirge teicstíle a lipéadú nó a mharcáil le ceann de na hainmneacha a leagtar amach in Iarscríbhinn III ar choinníoll go bhfuil sé comhdhéanta ar fad de shnáithín olla nár ioncorpraíodh cheana i dtáirge críochnaithe, nach ndearnadh aon phróiseas sníomhta agus/nó feiltithe air seachas na próisis sin a bhfuil gá leo chun an táirge sin a mhonarú, agus nach ndearnadh aon damáiste dó trí chóireáil nó trí úsáid.

2. De mhaolú ar mhír 1, féadfar na hainmneacha a liostaítear in Iarscríbhinn III a úsáid chun tuairisc a dhéanamh ar olann atá i meascán snáithíní teicstíle má chomhlíontar na coinníollacha seo a leanas go léir:

(a) go gcomhlíonann an olann ar fad atá sa mheascán na ceanglais a shainmhínítear i mír 1;

(b) nach lú ná 25 % de mheáchan iomlán an mheascáin an olann sin;

(c) i gcás meascán scrábáilte, nach bhfuil an olann measctha ach le snáithín amháin eile;

Tabharfar comhdhéanamh iomlán an mheascáin sin de réir céatadáin.

3. Ní mó ná 0,3 % de réir meáchain na snáithíní coimhthíocha a bheidh sna táirgí dá dtagraítear i mír 1 agus i mír 2, lena n-áirítear táirgí olla a ndearnadh próiseas cardála orthu, agus beidh call dosheachanta ag baint leo go teicniúil faoi dhea-chleachtas monaraithe agus ní chuirfear isteach iad mar chúrsa gnáthaimh.

Airteagal 9

Táirgí teicstíle ilsnáithíneacha

1. Táirge teicstíle atá comhdhéanta de dhá shnáithín nó níos mó, agus nach lú ná 85 % den mheáchan iomlán é, déanfar é a lipéadú nó a mharcáil le ceann de na nithe seo a leanas:

(a) ainm an tsnáithín nach lú ná 85 % den mheáchan iomlán é agus a chéatadán de réir meáchain díreach roimhe nó ina dhiaidh;

(b) ainm an tsnáithín nach lú ná 85 % den mheáchan iomlán é agus na focail “íosmhéid 85 %” díreach roimhe nó ina dhiaidh;

(c) comhdhéanamh iomlán an táirge de réir céatadáin.

2. Táirge teicstíle atá comhdhéanta de dhá shnáithín nó níos mó, agus nach mó ná 85 % den mheáchan iomlán aon cheann díobh, déanfar é a lipéadú nó a mharcáil, ar a laghad, le hainm agus le céatadán na snáithíní de réir meáchain ag a bhfuil an céatadán is airde agus an dara céadatán is airde de réir mheáchan an táirge, agus, cuirfear díreach ina ndiaidh, ainmneacha na snáithíní eile ar comhábhair iad, in ord íslitheach den chéatadán de réir meáchain, i dteannta nó d'uireasa lua a gcéatadáin de réir meáchain.

3. Gan dochar do mhír 2, féadfar snáithíní ar lú a meáchan ar leithligh acu ná 10 % de mheáchan iomlán táirge a ainmniú i dteannta a chéile leis an téarma “snáithíní eile”, agus déanfar an céatadán iomlán de réir meáchain a lua díreach roimhe sin nó ina dhiaidh sin;

I gcás ina sonrófar snáithín ar lú ná 10 % de mheáchan iomlán an táirge é, ní mór comhdhéanamh iomlán an táirge de réir céatadáin a lua.

4. Táirgí a bhfuil dlúth cadáis íon agus inneach lín íon iontu agus inarb ionann céatadán an lín agus 40 % ar a laghad de mheáchan iomlán na fabraice neamhbhiánaithe, féadfar an t-ainm “cumasc cadáis lín” a chur orthu agus ní mór sonraí an chomhdhéanaimh shnáithínigh a chur leis, mar atá “dlúth cadáis íon – inneach lín íon (nó línéadaigh)”.

5. Gan dochar d'Airteagal 5 (1), féadfar an téarma “snáithíní measctha” nó an téarma “comhdhéanamh teicstíle gan sonrú” a úsáid ar an lipéad nó ar an marc le haghaidh táirgí teicstíle ar ina leith a bhfuil sé deacair a gcomhdhéanamh a lua tráth a monaraithe.

Airteagal 10

Snáithíní maisiúla agus snáithíní a bhfuil éifeacht fhrithstatach acu

1. Snáithíní infheicthe inleithlisithe atá ann ar mhaithe le maisiú amháin agus nach mó ná 7 % de mheáchan an táirge chríochnaithe iad, ní gá iad a chur san áireamh sna comhdhéanaimh snáithíneacha dá bhforáiltear in Airteagal 7 agus in Airteagal 9.

2. Snáithíní miotalacha agus snáithíní eile a ionchorpraítear d'fhonn éifeacht fhrithstatach a fháil agus nach mó ná 2 % de mheáchan an táirge chríochnaithe iad, ní gá iad a chur san áireamh sna comhdhéanaimh snáithíneacha dá bhforáiltear in Airteagal 7 agus in Airteagal 9.

3. I gcás na dtáirgí dá dtagraítear in Airteagal 9(4), ríomhfar na céatadáin dá bhforáiltear i mír 1 agus i mír 2 den Airteagal seo de réir mheáchan an dlúith agus mheáchan an innigh ar leithligh.

Airteagal 11

Táirgí teicstíle ina bhfuil dhá chomhpháirt nó níos mó

1. Aon táirge teicstíle ina bhfuil dhá chomhpháirt teicstíle nó níos mó a mbeidh ábháir snáithín teicstíle éagsúla iontu, beidh lipéad nó marcáil air ina luafar ábhar snáithín teicstíle gach comhpháirte.

2. Ní bheidh an lipéadú nó an mharcáil dá dtagraítear i mír 1 éigeantach do chomhpháirteanna teicstíle nuair a chomhlíonfar ina leith an dá choinníoll seo a leanas:

(a) nach príomhlíneálacha na gcomhpháirteanna sin; agus

(b) gur lú ná 30 % de mheáchan iomlán an táirge teicstíle iad.

3. I gcás ina mbeidh an t-ábhar snáithín céanna ag dhá tháirge teicstíle nó níos mó agus gur aonad amháin iad de ghnáth, ní féidir ach aon lipéad amháin nó aon mharcáil amháin a bheith orthu.

Airteagal 12

Táirgí teicstíle a liostaítear in Iarscríbhinn IV a lipeadú agus a mharcáil

Léireofar comhdhéanamh snáithíneach na dtáirgí teicstíle a liostaítear in Iarscríbhinn IV i gcomhréir leis na forálacha maidir le lipéadu agus le marcáil a leagtar amach san Iarscríbhinn sin.

Airteagal 13

Lipéid agus marcálacha

1. Aon uair a chuirfear táirgí teicstíle ar fáil ar an margadh, déanfar iad a lipéadú nó a mharcáil, d'fhonn a gcomhdhéanaimh snáithíneacha a thaispeáint.

Beidh an lipéadú nó an mharcáil ar tháirgí teicstíle marthanach, inléite go héasca, infheicthe agus insroichte, agus i gcás úsáid lipéid, beidh sé ceangailte go maith.

2. Gan dochar do mhír 1, féadfar na doiciméid chuí tráchtála a úsáid in ionad na lipéad nó na marcálacha nuair a bheidh na táirgí á soláthar chuig oibreoirí eacnamaíocha laistigh den slabhra soláthair, nó nuair a sheachadfar iad i gcomhlíonadh ordaithe arna dhéanamh ag aon údarás conarthach mar a shainítear é le hAirteagal 1 de Threoir 2004/18/ ó Pharlaimint na hEorpa agus ón gComhairle an 31 Márta 2004 maidir le comhordú nósanna imeachta chun conarthaí oibreacha poiblí, conarthaí soláthair phoiblí agus conarthaí seirbhíse poiblí a dhámhachtain (8).

3. Déanfar ainmneacha na dtairgí teicstíle agus na tuairiscí ar chomhdhéanaimh snáithíneacha dá dtagraítear in Airteagal 5, Airteagal 7, Airteagal 8 agus in Airteagal 9 a thaispeáint go soiléir sna doiciméid tráchtála a ghabhann leo agus dá dtagraítear i mír 2 den Airteagal seo.

Ní úsáidfear giorrúcháin ach amháin i leith cód próiseála meicnithe, ar choinníoll go míneofar an cód sin sa doiciméad tráchtála céanna.

Airteagal 14

An oibleagáid an lipéad nó an marcáil a chur ar fáil

1. Nuair a chuireann sé táirge teicstíle ar an margadh, áiritheoidh an monaróir go soláthrófar an lipéad nó an mharcáil agus go bhfuil an fhaisnéis air beacht. Mura bhfuil an monaróir bunaithe san Aontas, áiritheoidh an t-allmhaireoir go soláthrófar an lipéad nó an mharcáil agus go bhfuil an fhaisnéis atá orthu beacht.

2. Maidir le dáileoir, measfar gur monaróir é chun críocha an Rialacháin seo i gcás ina gcuirfidh sé táirge ar an margadh sin faoina ainm nó faoina thrádmharc, agus i gcas ina gceanglóidh sé an lipéad é féin nó ina modhnóidh sé ábhar an lipéid.

3. Nuair a chuirfidh sé táirge teicstíle ar fáil ar an margadh, áiritheoidh an dáileoir go bhfuil an lipéadú cuí nó an mharcáil chuí a fhorordaítear leis an Rialachán seo ar an táirge teicstíle.

4. Áiritheoidh na hoibreoirí eacnamaíocha dá dtagraítear i mír 1, mír 2 agus mír 3 nach bhféadfar iomrall a bheith ann idir aon fhaisnéis a sholáthraítear nuair a chuirfear táirgí teicstíle ar fáil ar an margadh agus ainmneacha na dtáirgí tecstíle agus na tuairiscí ar chomhdhéanaimh snáithíneacha mar a leagtar síos iad leis an Rialachán seo.

Airteagal 15

Ainmneacha snáithíní teicstíle agus tuairiscí ar chomhdhéanamh snáithíneach a úsáid

1. Nuair a chuirtear táirge teicstíle ar an margadh, déanfar na tuairiscí ar chomhdhéanamh snáithíneach teicstíle dá dtagraítear in Airteagal 5, Airteagal 7, Airteagal 8 agus in Airteagal 9 a thaispeáint i gcatalóga agus i litríocht trádála, ar phacáistíocht, ar lipéid agus ar mharcanna ar dhóigh atá soléite, sofheicthe, soiléir agus i gcló agus i gcló-fhoireann aonfhoirmeach. Beidh an fhaisnéis seo le feiceáil go soiléir ag an tomhaltóir sula ndéanfar an ceannach, lena n-áirítear cásanna ina ndéantar an ceannach trí mheán leictreonach.

2. Féadfar trádmharcanna nó ainm an ghnóthais a thabhairt díreach roimh thuairiscí ar chomhdhéanamh snáithíneach teicstíle, dá dtagraítear in Airteagal 5, Airteagal 7, Airteagal 8 agus in Airteagal 9 nó díreach ina ndiaidh.

Mar sin féin, i gcás ina mbeidh ceann de na hainmneacha a liostaítear in Iarscríbhinn I, nó ainm ar dhóigh go mbeadh iomrall idir é agus ainm d'ainmneacha na snáithíní teicstíle sin, i dtrádmharc nó in ainm gnóthais, bíodh sin ina aonar nó mar fhréamh nó mar aidiacht, tabharfar an trádmharc nó an t-ainm sin díreach roimh na tuairiscí ar chomhdhéanamh snáithíneach teicstíle, dá dtagraítear in Airteagal 5, Airteagal 7, Airteagal 8 agus Airteagal 9, nó díreach ina ndiaidh.

Taispeánfar aon fhaisnéis eile go leithleach i gcónaí.

3. Cuirfear an lipéadú nó an mharcáil ar fáil i dteanga oifigiúil nó i dteangacha oifigiúla an Bhallstáit a gcuirfear na táirgí teicstíle ar fáil don tomhaltóir ina chríoch mura bhforálfaidh an Ballstát lena mbaineann a mhalairt.

I gcás eatán, spól, scáinní, ceirtlíní nó méideanna beaga eile de shnáitheanna fuála, deisithe agus bróidnéireachta, beidh feidhm ag an gcéad fhomhír maidir leis an lipéadú cuimsitheach dá dtagraítear in Airteagal 16(3). Nuair a dhíolfar na táirgí seo go leithleach, féadfar iad a lipéadú nó a mharcáil in aon cheann de theangacha oifigiúla institiúidí an Aontais, ar choinníoll go ndéanfar iad a lipéadú go cuimsitheach freisin.

Airteagal 16

Maoluithe

1. Beidh na rialacha a leagtar amach in Airteagal 11, Airteagal 13, in Airteagal 14 agus in Airteagal 15 faoi réir na maoluithe dá bhforáiltear i mír 2, mír 3 agus i mír 4 den Airteagal seo.

2. Ní cheanglaítear ainmneacha snáithíní teicstíle ná comhdhéanamh snáithíneach a léiriú ar lipéid táirgí teicstíle nó ar marcálacha táirgí teicstíle a liostaítear in Iarscríbhinn V.

Mar sin féin, i gcás ina bhfuil ceann de na hainmneacha a liostaítear in Iarscríbhinn I, nó ainm ar dhóigh go mbeadh iomrall idir é agus na hainmneacha sin, i dtrádmharc nó in ainm gnóthais, bíodh sé ina aonar nó mar fhréamh nó mar aidiacht, beidh feidhm ag Airteagal 11, Airteagal 13, Airteagal 14 agus Airteagal 15.

3. I gcás ina bhfuil táirgí teicstíle a liostaítear in Iarscríbhinn VI den chineál céanna agus den chomhdhéanamh snáithíneach céanna, féadfar iad a chur ar fáil ar an margadh le chéile maille le lipéadú a bheidh cuimsitheach.

4. Féadfar comhdhéanamh snáithíneach de chuid táirgí teicstíle a dhíoltar de réir an mhéadair a thaispeáint ar an bhfad nó ar an rolla a chuirfear ar fáil ar an margadh.

5. Cuirfear na táirgí teicstíle dá dtagraítear i mír 3 agus i mír 4 ar fáil ar an margadh ar dhóigh go gcuirfear comhdhéanamh snáithíneach na dtáirgí sin in iúl do gach ceannaitheoir sa slabhra soláthair, lena n-áirítear an tomhaltóir.

CAIBIDIL 3

Forálacha maidir le faireachas margaidh

Airteagal 17

Seiceálacha um fhaireachas margaidh

Déanfaidh údaráis um fhaireachas margaidh seiceálacha ar chomhréireacht chomhdhéanamh snáithíneach na dtáirgí teicstíle leis an bhfaisnéis arna soláthar maidir le comhdhéanamh snáithíneach na dtáirgí sin i gcomhréir leis an Rialachán seo.

Airteagal 18

Comhdhéanamh snáithíneach a chinneadh

1. D'fhonn an comhdheánamh snáithíneach tháirgí teicstíle a chinneadh, déanfar na seiceálacha dá dtagraítear in Airteagal 17 i gcomhréir leis na modhanna a leagtar amach in Iarscríbhinn VIII nó leis na caighdeáin chomhchuibhithe a thugtar isteach leis an Iarscríbhinn sin.

2. Maidir leis an gcinneadh ar chomhdhéanaimh snáithíneacha a leagtar amach in Airteagal 7, Airteagal 8 agus in Airteagal 9, ní chuirfear na hítimí a liostaítear in Iarscríbhinn VII san áireamh.

3. Cinnfear comhdhéanaimh snáithíneacha a leagtar amach in Airteagal 7, Airteagal 8 agus in Airteagal 9 tríd an gcion comhaontaithe iomchuí a leagtar síos in Iarscríbhinn IX a fheidhmiú ar mhais ainhidriúil gach snáithín, tar éis na hítimí a leagtar amach in Iarscríbhinn VII a bhaint.

4. Aon saotharlann atá freagrach as tástáil a dhéanamh ar mheascáin teicstíle nach bhfuil modh aonfhoirmeach anailíse ann dóibh ar leibhéal an Aontais, cinnfidh sí comhdhéanamh snáithíneach na meascán sin, agus léireoidh sí sa tuarascáil anailíse an toradh a fuarthas, an modh a úsáideadh, agus beachtas an mhodha sin.

Airteagal 19

Lamháltais

1. D'fhonn comhdhéanamh snáithíneach táirgí teicstíle a chinneadh, beidh feidhm ag na lamháltais a leagtar síos i mír 2, mír 3 agus i mír 4.

2. Gan dochar d'Airteagal 8(3), ní gá a chur in iúl go bhfuil snáithíní coimhthíocha sa chomhdhéanamh snáithíneach a bheidh le soláthar i gcomhréir le hAirteagal 9 mura sroichfidh an céatadán de na snáithíní sin na luachanna seo a leanas:

(a) 2 % de mheáchan iomlán an táirge teicstíle, ar choinníoll go mbeidh call leis an gcainníocht sin ar an ábhar go bhfuil sé dosheachanta go teicniúil déanamh dá héagmais faoi dhea-chleachtas monaraithe agus nach gcuirtear isteach í mar chúrsa gnáthaimh, nó

(b) 5 % den mheáchan iomlán i gcás táirgí teicstíle a ndearnadh próiseas cardála orthu ar choinníoll go mbeidh call dosheachanta leis an gcainníocht sin ar an ábhar go bhfuil sí dosheachanta go teicniúil déanamh dá héagmais faoi dhea-chleachtas monaraithe agus nach gcuirtear isteach í mar chúrsa gnáthaimh,.

3. Ceadófar lamháltas monaraíochta de 3 % idir comhdhéanamh snáithíneach sonraithe a bheidh le soláthar i gcomhréir le hAirteagal 9 agus na céatadáin a gheofar ó anailís a dhéanfar i gcomhréir le hAirteagal 18, i ndáil le meáchan iomlán na snáithíní arna dtaispeáint ar an lipéad nó ar an marcáil. Beidh feidhm ag lamháltas den sórt sin maidir leis na nithe seo a leanas freisin:

(a) snáithíní a liostaítear d'uireasa aon táisc ar a gcéatadán i gcomhréir le hAirteagal 9(2);

(b) an céatadán olla dá dtagraítear i bpointe (b) d'Airteagal 8(2).

Chun críocha na hanailíse, déanfar na lamháltais a ríomh ar leithligh. Is é a bheidh sa mheáchan iomlán a chuirfear san áireamh le linn an lamháltas dá dtagraítear sa mhír seo a ríomh ná meáchan snáithíní an táirge chríochnaithe lúide meáchan aon snáithíní coimhthíocha a aimseofar le linn an lamháltas dá dtagraítear i mír 2 den Airteagal seo a fheidhmiú.

4. Ní cheadófar na lamháltais dá dtagraítear i mír 2 agus i mír 3 a fheidhmiú ar shlí carnach ach amháin más amhlaidh go bhfuil aon snáithíní coimhthíocha arna bhfáil trí anailís, le linn an lamháltas dá dtagraítear i mír 2 a fheidhmiú, den chineál ceimiceach céanna le snáithín amháin nó níos mó de na snáithíní a thaispeántar ar an lipéad nó ar an marcáil.

5. I gcás táirgí teicstíle áirithe, ar ina leith a dteastaíonn lamháltais níos airde ná na cinn a leagtar síos i mír 2 agus mír 3 don phróiseas monaraíochta, féadfaidh an Coimisiún lamháltais níos airde a údarú.

Sula gcuirfidh sé an táirge teicstíle ar an margadh, cuirfidh an monaróir iarratas ar údarú faoi bhráid an Choimisiúin, agus tabharfar san iarratas sin cúiseanna leordhóthanacha leis na tosca eisceachtúla monaraíochta agus fianaise orthu. Ní dheonófar údarú ach amháin i gcásanna eisceachtúla agus i gcás ina léireoidh an monaróir go bhfuil call leordhóthanach leis.

Más iomchuí, glacfaidh an Coimisiún, trí bhíthin gníomhartha tarmligthe i gcomhréir le hAirteagal 21 agus faoi réir na gcoinníollacha a leagtar síos in Airteagal 22 agus Airteagal 23, critéir theicniúla agus rialacha nós imeachta maidir le cur i bhfeidhm na míre seo.

CAIBIDIL 4

Forálacha críochnaitheacha

Airteagal 20

Gníomhartha tarmligthe

1. Féadfaidh an Coimisiún, trí bhíthin gníomhartha tarmligthe i gcomhréir le hAirteagal 21 agus faoi réir na gcoinníollacha a leagtar síos in Airteagal 22 agus in Airteagal 23, critéir theicniúla agus rialacha nós imeachta chun Airteagal 19(5) a chur i bhfeidhm, leasuithe ar Iarscribhínní II, IV, V, VI, VII, VIII agus IX, d'fhonn dul chun cinn teicniúil a chur san áireamh a ghlacadh, mar aon le leasuithe ar Iarscríbhinn I de bhun Airteagal 6.

2. Le linn dó na gníomhartha tarmligthe sin a ghlacadh, gníomhóidh an Coimisiún i gcomhréir le forálacha an Rialacháin seo.

Airteagal 21

An tarmligean a fheidhmiú

1. Maidir leis an gcumhacht chun na gníomhartha tarmligthe dá dtagraítear in Airteagal 20 a ghlacadh, tabharfar don Choimisiún í go ceann tréimhse cúig bliana tar éis … (9) Déanfaidh an Coimisiún tuarascáil maidir leis na cumhachtaí tarmligthe tráth nach déanaí ná sé mhí roimh dheireadh na tréimhse cúig bliana. Déanfar tarmligean na gcumhachtaí a fhadú go huathoibríoch i gcomhair tréimhsí comhfhaid, mura ndéanfaidh Parlaimint na hEorpa nó an Chomhairle é a chúlghairm i gcomhréir le hAirteagal 22.

2. A luaithe agus a ghlacfaidh sé gníomh tarmligthe, cuirfidh an Coimisiún Parlaimint na hEorpa agus an Chomhairle ar an eolas faoin méid sin an tráth céanna.

3. Is faoi réir na gcoinníollacha a leagtar síos in Airteagal 22 agus in Airteagal 23 a thugtar an chumhacht don Choimisiún chun gníomhartha tarmligthe a ghlacadh.

Airteagal 22

An tarmligean a chúlghairm

1. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagal 20 a chúlghairm aon tráth.

2. An institiúid a mbeidh tús curtha aici le nós imeachta inmheánach lena gcinnfear an ndéanfar tarmligean na gcumhachtaí a chúlghairm, féachfaidh sí le fógra a thabhairt ina leith sin don institiúid eile agus don Choimisiún laistigh de thréimhse réasúnach sula nglacfar an cinneadh deireanach, agus luafaidh sí na cumhachtaí tharmligthe a d'fhéadfadh a bheith faoi réir cúlghairme agus na cúiseanna a d'fhéadfadh a bheith leis an gcúlghairm sin.

3. Leis an gcinneadh chun cúlghairm a dhéanamh, cuirfear deireadh le tarmligean na gcumhachtaí a shonrófar sa chinneadh sin. Gabhfaidh éifeacht leis láithreach nó ar dháta níos déanaí a shonrófar ann. Ní dhéanfaidh sé difear do bhailíocht na ngníomhartha tarmligthe a bheidh i bhfeidhm cheana féin. Foilseofar é in Iris Oifigiúil an Aontais Eorpaigh.

Airteagal 23

Agóidí in aghaidh gníomhartha tarmligthe

1. Féadfaidh Parlaimint na hEorpa nó an Chomhairle agóid a dhéanamh i gcoinne gnímh tharmligthe laistigh de thréimhse dhá mhí ó dháta an fhógra.

Ar thionscnamh ó Pharlaimint na hEorpa nó ón gComhairle, déanfar an tréimhse sin a shíneadh go ceann dhá mhí.

2. Más rud é, ar dhul in éag don tréimhse sin, nach mbeidh agóid déanta ag Parlaimint na hEorpa ná ag an gComhairle in aghaidh an ghnímh tharmligthe, foilseofar é in Iris Oifigiúil an Aontais Eorpaigh agus tiocfaidh sé i bhfeidhm ar an dáta a bheidh luaite ann.

Féadfar an gníomh tarmligthe a fhoilsiú in Iris Oifigiúil an Aontais Eorpaigh agus féadfaidh sé teacht i bhfeidhm roimh dhul in éag don tréimshe sin, más rud é go mbeidh Parlaimint na hEorpa agus an Chomhairle araon tar éis an Coimisiún a chur ar an eolas go bhfuil sé beartaithe acu gan agóidí a dhéanamh.

3. Má dhéanann Parlaimint na hEorpa nó an Chomhairle agóid i gcoinne gnímh tharmligthe, ní thiocfaidh an gníomh sin i bhfeidhm. Luafaidh an institiúid a mbeidh agóid á déanamh aici na cúiseanna atá le hagóid a dhéanamh i gcoinne an ghnímh tharmligthe.

Airteagal 24

Tuairisciú

Faoin … (10), cuirfidh an Coimisiún tuarascáil faoi bhráid Pharlaimint na hEorpa agus na Comhairle maidir le cur i bhfeidhm an Rialacháin seo, agus leagfar béim sa tuarascáil ar na hiarrataí ar ainmneacha snáithíní teicstíle nua agus ar ghlacadh na n-ainmneacha sin.

Airteagal 25

Foráil idirthréimhseach

Maidir le táirgí teicstíle atá i gcomhréir le Treoir 2008/121/CE agus a chuirfear ar an margadh roimh … (11) féadfar leanúint de na táirgí sin a chur ar fáil ar an margadh go dtí … (12).

Airteagal 26

Aisghairm

Aisghairtear leis seo Treoir 73/44/CEE, Treoir 96/73/CE agus Treoir 2008/121/CE le héifeacht ón … (11)

Déanfar tagairtí do na Treoracha aisghairthe a fhorléiriú mar thagairtí don Rialachán seo agus léifear iad i gcomhréir leis na táblaí comhghaoil in Iarscríbhinn X.

Airteagal 27

Teacht i bhfeidhm

Tiocfaidh an Rialachán seo i bhfeidhm ar an bhfichiú lá tar éis a fhoilsithe in Iris Oifigiúil an Aontais Eorpaigh.

Beidh feidhm aige amhail ón … (11)

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh i/sa …, Thar ceann Pharlaimint na hEorpa An tUachtarán … Thar ceann na Comhairle An tUachtarán …

(1) IO C 255, 22.9.2010, lch. 37.

(2) Seasamh ó Pharlaimint na hEorpa an 18 Bealtaine 2010 (nár foilsíodh fós san Iris Oifigiúil agus Seasamh ón gComhairle ar an gcéad léamh an 6 Nollaig 2010. Seasamh ó Pharlaimint na hEorpa an … (nár foilsíodh fós san Iris Oifigiúil) agus Cinneadh ón gComhairle an …

(3) IO L 83, 30.3.1973, lch. 1.

(4) IO L 32, 3.2.1997, lch. 1.

(5) IO L 19, 23.1.2009, lch. 29.

(6) IO L 218, 13.8.2008, lch 30.

(7) IO L 11, 15.1.2002, lch 4.

(8) IO L 134, 30.4.2004, leathanach 114.

(9) IO: Cuir isteach, le do thoil, an dáta a dtiocfaidh an Rialachán seo i bhfeidhm.

(10) 5 bliana tar éis dháta theacht i bhfeidhm an Rialacháin seo.

(11) 6 mhí tar éis dháta theacht i bhfeidhm an Rialacháin seo.

(12) 2 bhliain tar éis dháta chur i bhfeidhm an Rialacháin seo.

IARSCRÍBHINN I Liosta ainmneacha snáithíní teicstíle (dá dtagraítear in Airteagal 5) Tábla 1 Líon Ainm Tuairisc ar an snáithín 1 olann snáithín ó lomraí caorach nó uan (Ovis aries) nó meascán snáithíní ó lomraí caorach nó uan agus fionnadh ainmhithe atá liostaithe in ítim 2 2 alpaca, láma, camall, caismír, móihéar, angóra, viciúna, geac, guanacó, gabhar caisgeora, béabhar, dobhrán, bíodh nó ná bíodh an focal “olann” nó “fionnadh” ina ndiaidh fionnadh na n-ainmnithe seo a leanas: alpaca, láma, camall, gabhar caismíre, gabhar angóra, coinín angóra, viciúna, geac, guanácó, gabhar caisgeora, béabhar, dobhrán 3 fionnadh nó rón, bíodh nó ná bíodh léiriú leis ar an gcineál ainmhí (e.g. fionnadh buaibhigh, fionnadh gabhair choitinn, rón) fionnadh na n-ainmhithe éagsúla nach luaitear faoi 1 nó 2 4 síoda snáithín a fhaightear ó fheithidí iontálta síoda amháin 5 cadás snáithín a fhaightear ó chochaill cadáis (Gossypium) 6 capac snáithín a fhaightear ón taobh istigh de thoradh capaic (Ceiba pentandra) 7 líon (nó línéadach) snáithín a fhaightear ó bhasta planda lín (Linum usitatissimum) 8 fíorchnáib snáithín a fhaightear ó bhasta cnáibe (Cannabis sativa) 9 siúit snáithín a fhaightear ó bhasta Corchorus olitorius agus Corchorus capsularis. Chun críocha an Rialacháin seo, déileálfar le snáithíní basta a fhaightear ó na speicis seo a leanas ar an mbealach céanna a dhéileálfar le siúit: Hibiscus cannabinus, Hibiscus sabdariffa, Abutilon avicennae, Urena lobata, Urena sinuata 10 abacá (cnáib mhainileach) snáithín a fhaightear ó dhuille cumhdaigh Musa textilis 11 alfa snáithín a fhaightear ó dhuillí Stipa tenacissima 12 coighir (cnó cócó) snáithín a fhaightear ó thoradh Cocos nucifera 13 giolcach shléibhe snáithín a fhaightear ó bhasta Cytisus scoparius agus/nó Spartium Junceum 14 ráimí snáithín a fhaightear ó bhasta Boehmeria nivea agus Boehmeria tenacissima 15 siseal snáithín a fhaightear ó dhuillí Agave sisalana 16 Sann snáithín a fhaightear ó bhasta Crotalaria juncea 17 Heinicéin snáithín a fhaightear ó bhasta Agave fourcroydes 18 Magua snáithín a fhaightear ó bhasta Agave cantala

Tábla 2 Number Name Fibre description 19 aicéatáit snáithín ceallalóis aicéatáite a bhfuil níos lú ná 92 % ach ar a laghad 74 % de na grúpaí hiodrocsaile ann arna n-aicéitiliú 20 ailgionáit snáithín a fhaightear ó shalainn mhiotalacha aigéid ailginigh 21 copró […] snáithín ceallalóis athghinte a fhaightear tríd an bpróiseas copramóiniam 22 modal snáithín ceallalóis athghinte a fhaightear trí phróiseas vioscósach modhnaithe a bhfuil ardfhórsa briste agus ardmhodal fliuch aige. Is é an fórsa briste (BC) sa staid choinníollaithe agus an fórsa (BM) is gá chun fadú 5 % a sholáthar sa staid fhliuch: i gcás gurb é T an meándlús líneach i ndeiciteics 23 próitéin snáithín a fhaightear ó shubstaintí nádúrtha prótéine arna n-athghiniúint agus arna gcobhsú trí oibriú oibreán ceimiceach 24 trí-aicéatáit snáithín ceallalóis aicéatáite a bhfuil ar a laghad 92 % de na grúpaí hiodrocsaile ann arna n-aicéitiliú 25 vioscós snáithín ceallalóis athghinte a fhaightear tríd an bpróiseas vioscósach do shnáithín filiméadach agus neamhleanúnach 26 aicrileach snáithín déanta de mhacramhóilíní líneacha a bhfuil ar a laghad 85 % (de réir maise) i slabhra an phatrúin aicrilinítríligh ann 27 clórashnáithín snáithín atá déanta as macramóilíní líneacha a bhfuil níos mó ná 50 % de réir maise de vinil chlóirínithe nó aonaid mhonaiméireacha vinilidéine chlóirínithe sa slabhra acu 28 fluarashnáithín snáithín atá déanta as macramóilíní líneacha déanta de mhonaiméirí alafatacha fluaracarbóin 29 modaicrileach snáithín atá déanta as macramóilíní líneacha a bhfuil níos mó ná 50 % agus níos lú ná 85 % (de réir maise) den phatrún aicrilinítríleach sa slabhra aige 30 polaimíd nó níolón snáithín atá déanta as macramóilíní líneacha sintéiseacha a bhfuil naisc aimíde athfhillteacha sa slabhra acu a bhfuil ar a laghad 85 % díobh ceangailte le haonaid alafatacha nó cioclalafatacha 31 araimíd snáithín atá déanta as macramóilíní líneacha sintéiseacha atá déanta de ghrúpaí aramatacha atá ceangailte ag naisc aimíde nó imíde, a bhfuil ar a laghad 85 % díobh ceangailte go díreach le dhá fhail aramatacha agus nach mó líon na nasc imíde ná líon na nasc aimíde. 32 poilimíd snáithín atá déanta as macramóilíní líneacha sintéiseacha a bhfuil aonaid aimíde athfhillteacha sa slabhra acu 33 lióiceall snáithín ceallalóis athghinte a fhaightear trí thuaslagadh, agus trí phróiseas sníomhta le tuaslagóir orgánach (meascán de cheimiceáin orgánacha agus uisce), gan díorthaigh a dhéanamh 34 polalachtaíd snáithín atá déanta as macramóilíní líneacha sintéiseacha a bhfuil ar a laghad 85 % (de réir maise) d'aonaid aigéid lachtaigh eistir arna ndíorthú ó shiúcraí a fhaightear go nádúrtha sa slabhra acu, agus a bhfuil leáphointe 135 °C ar a laghad acu 35 poileistear snáithín atá déanta as macramóilíní líneacha a bhfuil ar a laghad 85 % (de réir maise) i slabhra eistir dé-óil agus aigéid theireatalaigh acu 36 poileitiléin snáithín atá déanta as macramóilíní líneacha hiodracarbóin sáithithe alafatacha neamhionadaithe 37 polapróipiléin snáithín atá déanta as macramóilín líneach hiodracarbóin sáithithe alafatach ina n-iompraíonn adamh amháin as gach dhá cheann taobhshlabhra meitile i gcor iseatachtach agus d'uireasa ionadaíochta breise 38 polacarbaimíd snáithín atá déanta as macramóilíní líneacha a bhfuil an grúpa feidhmeach uiriléine athfhillteach (NH—CO—NH) sa slabhra acu 39 polúireatán snáithín atá déanta as macramóilíní líneacha atá déanta de shlabhraí leis an ngrúpa feidhmeach úireatáin athfhillteach 40 viniolal snáithín atá déanta as macramóilíní líneacha a bhfuil a slabhraí déanta de phola(alcól vinile) le leibhéil éagsúla aicéatalaithe 41 trívinil snáithín atá déanta as tearpolaiméir aicrilinítríle, monaiméir vinile clóirínithe agus an tríú monaiméir vinile, nach ionann ceann ar bith acu agus 50 % den mhais iomlán 42 leaistidhé-éin leasteashnáithín déanta de phoilisipréin nádúrtha nó sintéiseach, nó déanta de dhé-éin amháin nó níos mó, bíodh nó ná bíodh sé nó siad polaiméirithe le monaiméir vinile amháin nó níos mó, agus ar a shíneadh go trí oiread a ghnáthfhaid, a aisghabhann go sciobtha agus go substainteach a fhad tosaigh ar a scaoileadh 43 leaisteán leasteashnáithín déanta de 85 % ar a laghad (de réir maise) de pholúireatán deighilte, agus ar a shíneadh go trí oiread a ghnáthfhaid, a aisghabhann go sciobtha agus go substainteach a fhad tosaigh ar a scaoileadh 44 snáithín gloine snáithín déanta de ghloine 45 leaist-ileistear snáithín a dhéantar trí imoibriú dhá mhacramóilín líneacha nó níos mó atá éagsúil go ceimiceach in dhá chéim éagsúla nó níos mó (nach mó ná 85 % de réir maise aon cheann díobh) agus a bhfuil grúpaí eistir iontu mar an príomhaonad feidhmeach (ar a laghad 85 %) agus, tar éis na cóireála cuí, ar a shíneadh go dtí oiread go leith a ghnáthfhaid, a aisghabhann go sciobtha agus go substainteach a fhad tosaigh ar a scaoileadh 46 leastolaifín snáithín atá déanta de 95 % (de réir maise) macramóilíní, ar a laghad, atá trasnasctha go páirteach, comhdhéanta d'eitiléin agus d'olaifín amháin eile ar a laghad agus ar a shíneadh go dtí oiread go leith a ghnáthfhaid, a aisghabhann go sciobtha agus go substainteach a fhad tosaigh ar a scaoileadh 47 meilimín snáithín atá déanta de ar a laghad 85 % macramóilíní trasnasctha de réir maise atá comhdhéanta de dhíorthaigh meilimín 48 ainm a chomhfhreagraíonn don ábhar a bhfuil na snáithíní déanta de, e.g. miotal (miotalach, miotalaithe), aispeist, páipéar, bíodh nó ná bíodh an focal “snáithe” nó “snáithín” ina dhiaidh snáithíní a fhaightear ó ábhair ilghnéitheacha nó ábhair nua nach liostaítear thuas

IARSCRÍBHINN II Na híoscheanglais a bhaineann le comhad teicniúil a áireamh in iarratas ar ainm snáithín nua teicstíle (dá dtagraítear in Airteagal 6) In aon chomhad teicniúil atá le cur ag gabháil le hiarratas go ndéanfaí ainm snáithín nua teicstíle a áireamh sa liosta dá dtagraitear in Iarscríbhinn I, agus dá bhforailtear in Airteagal 6, beidh an fhaisnéis seo a leanas ar a laghad: (1) An t-ainm atá á mholadh don snáithín teicstíle: Bainfidh an t-ainm atá á mholadh leis an gcomhdhéanamh ceimiceach agus tabharfaidh sé faisnéis faoi shainairíonna an tsnáithín, más iomchuí. Beidh an t-ainm atá á mholadh saor ó aon chearta maoine intleachtúla agus ní bheidh baint aige leis an monaróir. (2) An sainmhíniú atá á mholadh don snáithín teicstíle: Na sainairíonna a luaitear sa sainmhíniú ar an snáithín teicstíle nua, amhail leaisteachas, beidh siad infhíoraithe trí bhíthin modhanna tástála atá le soláthar in éineacht leis an gcomhad teicniúil mar aon leis na torthaí turgnamhacha ó anailísí. (3) An snáithín teicstíle a shainaithint: foirmle cheimiceach, éagsúlachtaí le snáithíní teicstíle atá ann cheana, mar aon le, mionsonraí amhail an leáphointe, an dlús, an t-innéacs athraonach, an t-iompar ar lasadh agus speictream FTIR, más ábhartha. (4) An cion comhaontaithe atá á mholadh agus a bheidh le húsáid i ríomh comhdhéanaimh snáithínigh. (5) Modhanna um shainaithint agus um chainníochtú arna bhforbairt go leordhóthanach, lena n-áirítear sonraí turgnamhacha. Measfaidh an t-iarratasóir an fhéidearthacht maidir le húsáid a bhaint as na modhanna a liostaítear in Iarscríbhinn VIII nó as na caighdeáin chomhchuibhithe atá le tabhairt isteach leis an Iarscríbhinn sin chun anailís a dhéanamh ar na meascáin tráchtála is mó a bhfuiltear ag súil leo den snáithín teicstíle nua le snáithíní teicstíle eile agus molfaidh sé ceann ar a laghad de na modhanna sin. I gcás na modhanna sin nó na gcaighdeán comhchuibhithe sin ina bhféadfar a mheas gur comhpháirt dothuaslagtha é an snáithín teicstíle, measfaidh an t-iarratasóir na fachtóirí ceartúcháin um mais a bhaineann leis an snáithín teicstíle nua. Déanfar na sonraí turgnamhacha go léir a thíolacadh in éineacht leis an iarratas. Mura bhfuil na modhanna a liostaítear sa Rialachán seo oiriúnach, tabharfaidh an t-iarratasóir réasúnú leordhóthanach agus molfaidh sé modh nua. Folófar san iarratas na sonraí turgnamhacha go léir maidir leis na modhanna atá á moladh. Beidh sonraí faoi bheachtas, stóinseacht agus faoi in-atrialltacht na modhanna ag gabháil leis an gcomhad. (6) Faisnéis bhreise chun tacú leis an iarratas: próiseas táirgthe, ábharthacht maidir leis an tomhaltóir. (7) Soláthróidh an monaróir nó aon duine a bheidh ag gníomhú thar a cheann samplaí ionadaíocha den snáithín íon nua agus de na meascáin ábhartha snáithíní is gá chun na modhanna um shainaithint agus um chainníochtú a bhailíochtú. Féadfaidh an Coimisiún samplaí breise de mheascáin ábhartha snáithíní a iarraidh ar an monaróir nó ar an duine a bheidh ag gníomhú thar a cheann.

IARSCRÍBHINN III Ainmneacha dá dtagraítear in Airteagal 8(1) — sa Bhulgáiris: “необработена вълна”, — sa Spáinnis: “lana virgen” nó “lana de esquilado”, — sa tSeicis: “střižní vlna”, — sa Danmhairgis: “ren, ny uld”, — sa Ghearmáinis: “Schurwolle”, — san Eastóinis: “uus vill”, — sa Ghaeilge: “olann lomra”, — sa Ghréigis: “παρθένο μαλλί”, — sa Bhéarla: “fleece wool” nó “virgin wool”, — sa Fhraincis: “laine vierge” nó “laine de tonte”, — san Iodáilis: “lana vergine” nó “lana di tosa”, — sa Laitvis: “pirmlietojuma vilna” nó “cirptā vilna”, — sa Liotuáinis: “natūralioji vilna”, — san Ungáiris: “élőgyapjú”, — sa Mháltais: “suf verġni”, — san Ollainnis: “scheerwol”, — sa Pholainnis: “żywa wełna”, — sa Phortaingéilis: “lã virgem”, — sa Rómáinis: “lână virgină”, — sa tSlóvaicis: “strižná vlna”, — sa tSlóivéinis: “runska volna”, — san Fhionlainnis: “uusi villa”, — sa tSualainnis: “ny ull”

IARSCRÍBHINN IV Forálacha speisialta maidir le táirgí teicstíle áirithe a lipéadú agus a mharcáil (dá dtagraítear in Airteagal 12) Táirgí Forálacha um lipéadú agus um marcáil 1. Na táirgí cóirséadóireachta seo a leanas: Léireofar an comhdhéanamh snáithíneach ar an lipéad agus ar an marc trí chomhdhéanamh an táirge iomláin a lua nó trí comhdhéanamh na gcomhpháirteanna a liostaítear faoi seach a lua, go cuimsitheach nó ar leithligh: (a) Cíochbhearta fabraic dhromchla na gcupaí agus an chúil, laistigh agus lasmuigh (b) Cóirséid painéil righne an tosaigh, an chúil agus na dtaobhanna (c) Mionchóirséid fabraic laistigh agus lasmuigh de dhromchla na gcupaí, de phanéil righne na haghaidhe agus an chúil agus de phainéil na dtaobhanna 2. Táirgí eile cóirséadóireachta nach liostaítear thuas léireofar an comhdhéanamh snáithíneach trí chomhdhéanamh an táirge iomláin a lua nó, trí chomhdhéanamh chomhpháirteanna éagsúla na dtáirgí a lua, go cuimsitheach nó ar leithligh. Ní bheidh an lipéadú sin éigeantach do chomhpháirteanna ar lú ná 10 % de mheáchan iomlán an táirge iad. 3. Na táirgí cóirséadóireachta go léir Déanfar lipéadú agus marcáil leithleach ar chodanna éagsúla an táirge cóirséadóireachta ar bhealach go mbeidh sé soiléir don tomhaltóir cén chuid den táirge a dtagraíonn an fhaisnéis ar an lipéad nó an mharcáil di. 4. Teicstílí eitsphriontáilte Tabharfar an comhdhéanamh snáithíneach don táirge iomlán agus féadfar é a léiriú trí chomhdhéanamh na bunfhabraice agus comhdhéanamh na gcodanna eitseáilte a lua ar bhonn leithligh. Luafar na comhpháirteanna faoina n-ainmneacha. 5. Teicstílí bróidnithe Tabharfar an comhdhéanamh snáithíneach don táirge iomlán agus féadfar é a léiriú trí chomhdhéanamh na bunfhabraice agus comhdhéanamh an tsnáithe bróidnéireachta a lua, ar leithligh. Luafar na comhpháirteanna sin faoina n-ainmneacha. Níl lipéadú ná marcáil den sórt sin éigeantach ach amháin do na codanna bróidnithe sin ar mó ná 10 % iad d'achar dromchla an táirge. 6. Snáthanna a bhfuil croí agus clúdach iontu atá déanta de shnáithíní éagsúla agus arna gcur ar fáil ar an margadh amhlaidh lena ndíol leis an tomhaltóir Tabharfar an comhdhéanamh snáithíneach don táirge iomlán agus féadfar é a léiriú trí comhdhéanamh na bunfhabraice agus trí chomhdhéanamh an chlúdaigh bróidnéireachta a lua, ar leithligh. Luafar na comhpháirteanna faoina n-ainmneacha. 7. Veilbhit agus teicstílí pluise, nó teicstíle atá cosúil le veilbhit nó pluis Tabharfar an comhdhéanamh snáithíneach don táirge iomlán agus, i gcás ina mbeidh taca ar leith agus dromchla úsáide ar leith atá déanta de shnáithíní éagsúla i dtáirge, féadfar é a lua ar leithligh do na comhpháirteanna sin. Luafar na comhábhair faoina n-ainmneacha. 8. Clúdaigh urláir agus cairpéid a bhfuil an taca agus an dromchla um úsáid iontu déanta de shnáithíní éagsúla Féadfar comhdhéanamh snáithíneach an dromchla úsáide amháin a lua. Luafar an dromchla úsáide faoina ainm.

IARSCRÍBHINN V Táirgí teicstíle nach bhfuil lipéadú ná marcáil éigeantach ina leith (dá dtagraítear in Airteagal 16 (2)) 1. Bandaí taca muinchille 2. Strapaí uaireadóra déanta d'ábhair theicstíle 3. Lipéid agus suaitheantais 4. Ceapa stuáilte potaí d'ábhair theicstíle 5. Púiceanna caife 6. Púiceanna tae 7. Cosainteoirí muinchille 8. Mufaí seachas iad siúd atá déanta de chaitín 9. Bláthanna saorga 10. Pioncásanna 11. Canbhás péinteáilte 12. Táirgí teicstíle le haghaidh bunfhabraicí, fabraicí foleata agus righne 13. Feilt 14. Seantáirgí teicstíle atá déanta suas, i gcás ina sonraítear go follasach gur táirgí den sórt sin iad 15. Loirgneáin 16. Pacáistíocht, nach bhfuil nua agus a dhíoltar amhlaidh 17. Hataí feilte 18. Coimeádáin atá bog agus gan bhonn, diallaiteoireacht, d'ábhair theicstíle 19. Earraí taistil d'ábhair theicstíle 20. Taipéisí lámhbhróidnithe, críochnaithe nó neamhchríochnaithe, agus ábhair le haghaidh a dtáirgthe, lena n-áirítear snáitheanna bróidnéireachta, arna ndíol ar leithligh ón gcanbhás agus arna réitiú go speisialta lena n-úsáid i dtaipéisí den sórt sin 21. Ceangail sleamhnáin 22. Cnaipí agus búclaí atá clúdaithe le hábhair theicstíle 23. Clúdaigh leabhar d'ábhair theicstíle 24. Bréagáin 25. Codanna teicstíle de choisbheart 26. Mataí boird a bhfuil roinnt comhpháirteanna iontu agus a bhfuil achar dromchla nach mó ná 500 cm2 acu 27. Miteoga oighinn agus ceirteacha oighinn 28. Púiceanna uibhe 29. Cásanna smididh 30. Spagaí tabac déanta d'fhabraic teicstíle 31. Cásanna déanta d'fhabraic teicstíle le haghaidh spéaclaí, toitíní, todóg, lastóirí agus cíor 32. Clúdaigh do theileafóin shoghluaiste agus do sheinnteoirí meán iniompartha a bhfuil achar dromchla nach mó ná 160 cm2 acu. 33. Nithe cosanta a bhfuil gá leo don spórt, cé is moite de lámhainní 34. Málaí maisiúcháin 35. Cásanna glanta bróg 36. Táirgí socraide 37. Táirgí indiúscartha, cé is moite d'fhlocas 38. Táirgí teicstíle atá faoi réir rialacha Pharmacopoeia Eorpach agus a fholaítear le tagairt do na rialacha sin, bindealáin nach bhfuil indiúscartha le haghaidh úsáid leighis agus úsáid ortaipéideach agus táirgí teicstíle ortaipéideacha go ginearálta 39. Táirgí teicstíle lena n-áirítear téadra, rópaí agus corda, faoi réir ítim 12 d'Iarscríbhinn VI a cheaptar de ghnáth: (a) lena n-úsáid mar chomhpháirteanna trealaimh i monarú agus i bpróiseáil earraí; (b) lena n-ionchorpú i meaisíní, i bhfearais (e.g. le haghaidh téimh, aerchóiriú nó soilsiú), i ngairis baile agus eile, i bhfeithiclí agus i modhanna eile iompair, nó a cheaptar de ghnáth leis na nithe sin a oibriú, a chothabháil nó a fheistiú, seachas clúdaigh tarpóil agus oiriúintí teicstíle do mhótarfheithiclí a dhíoltar ar leithligh ón bhfeithicil 40. Táirgí teicstíle le haghaidh críoch cosanta agus sábháilteachta amhail criosanna sábhála, paraisiúit, seaicéid tarrthála, sleamhnáin éigeandála, gairis comhraic dóiteáin, veisteanna piléardhíonacha agus baill éadaigh cosanta speisialta (e.g. cosaint ar thine, ar shubstaintí ceimiceacha nó ar ghuaiseacha sábhála eile) 41. Struchtúir a theanntar le haerbhrú (e.g. hallaí spóirt, seastáin taispeántais nó saoráidí stórála), ar choinníoll go dtugtar sonraí faoi fheidhmíocht agus sonraíochtaí teicniúla na dtáirgí seo 42. Seolta 43. Éadach ainmhithe 44. Bratacha agus meirgí

IARSCRÍBHINN VI Táirgí teicstíle ar leor lipéadú cuimsitheach ina leith (dá dtagraítear in Airteagal 16(3)) 1. Ceirteacha urláir 2. Ceirteacha glantacháin 3. Reangaí agus ciumhsóga 4. Passementerie 5. Criosanna 6. Guailleáin 7. Crochóga agus gairtéir 8. Iallacha bróige agus buataisí 9. Ribíní 10. Leaistic 11. Pacáistíocht nua a dhíoltar amhlaidh 12. Corda pacáistithe agus sreangán talmhaíochta; cordaí, téadra agus rópaí seachas iad siúd a thig faoi ítim 39 d'Iarscríbhinn V (1) 13. Mataí boird 14. Ciarsúir 15. Eangacha le haghaidh cocán gruaige agus eangacha gruaige 16. Carbhait agus carbhait chuachóige le haghaidh páistí 17. Bráidíní; lámhainní níocháin agus flainíní éadain 18. Snáthanna fuála, deisithe agus bróidnéireachta a chuirtear ar miondíol i gcainníochtaí beaga agus a bhfuil meáchan glan 1 gram nó níos lú acu 19. Téip le haghaidh cuirtíní, dallóg agus comhlaí (1) Maidir leis na táirgí a thig faoin ítim seo agus a dhíoltar i bpíosaí gearrtha, is lipéadú an spóil a bheidh sa lipéadú cuimsitheach. Folaíonn an téadra agus na rópaí a thig faoin ítim sin iad siúd a úsáidtear don tsléibhteoireacht agus do spóirt uisce.

IARSCRÍBHINN VII Ítimí nach bhfuil le cur san áireamh chun comhdhéanamh snáithíneach a chinneadh (dá dtagraítear in Airteagal 18(2)) Táirgí Ítimí atá eisiata a) Gach táirge teicstíle (i) Codanna neamhtheicstíle, dlúthchiumhaiseanna, lipéid agus suaitheantais, reangaí agus ciumhsóga nach dlúthchuid den táirge iad, cnaipí agus buclaí clúdaithe le hábhair theicstíle, oiriúintí, maisiúcháin, ribíní neamhleaisteacha, snáitheanna leaisteacha agus bandaí leaisteacha a chuirtear leis an táirge ag pointí atá sonrach agus teoranta agus, faoi réir na gcoinníollacha a shonraítear in Airteagal 10, snáithíní infheicthe inleithlisithe atá ann ar mhaithe le maisiú amháin agus snáithíní a bhfuil éifeacht fhrithstatach leo. (ii) Substaintí sailleacha, greamaitheoirí, ualuithe, treiscín, táirgí tuilte, táirgí breise ruaimnithe agus priontála agus táirgí próiseála teicstíle eile b) Clúdaigh urláir agus cairpéid Gach comhpháirt seachas an dromchla um úsáid c) Fabraicí cumhdaitheoireachta Dlúth agus inneach a ghreamaíonn nó a líonann agus nach cuid den dromchla um úsáid iad d) Taipéisí balla agus cuirtíní Dlúth agus inneach a cheanglaíonn nó a líonann agus nach cuid de thaobh deis na fabraice iad e) Stocaí Snáthanna leaisteacha breise arna n-úsáid sa chufa agus snáthanna arna n-úsáid chun an bairricín agus an tsáil a righniú agus a threisiú f) Riteoga Snáthanna leaisteacha breise arna n-úsáid sa chrios agus snáthanna arna n-úsáid chun an bairricín agus an tsáil a righniú agus a threisiú g) Táirgí teicstíle seachas iad siúd faoi phointí b) go f) Bunfhabraicí nó fabraicí foleata, righne agus treisithe, idir-líneálacha agus tacaí canbháis, snáitheanna fuála agus cóimeála mura gcuirtear iad in ionad dhlúth agus/nó inneach na fabraice, líonaigh gan feidhm inslithe agus, faoi réir Airteagal 11(2), líneálacha. Chun críocha na forála seo: (i) ní mheasfar gur tacaí atá le baint iad bunábhar nó ábhar foleata táirgí teicstíle a bhfuil feidhm taca acu don dromchla um úsáid, go háirithe i mblaincéid agus fabraicí dúbalta, agus tacaí veilbhite nó fabraicí pluise agus táirgí gaolmhara (ii) ciallaíonn snáitheanna ‘righne agus treisithe’ na snáthanna nó na hábhair a chuirtear le táirgí teicstíle ag pointí sonracha, agus teoranta chun iad a threisiú nó chun righneas nó tiús a chur leo

IARSCRÍBHINN VIII Modhanna chun anailís chainníochtúil a dhéanamh ar mheascáin dhénártha agus ar mheascáin thrínártha snáithíní teicstíle (dá dtagraítear in Airteagal 18(1)) CAIBIDIL 1 I. Samplaí tástála saotharlainne agus eiseamail tástála saotharlainne a ullmhú chun comhdhéanamh snáithíneach a chinneadh i leith táirgí teicstíle 1. RAON FEIDHME Sa Chaibidil seo tugtar modhanna oibre chun samplaí tástála saotharlainne de mhéid oiriúnach do réamhchóireáil a fháil chun anailís chainníochtúil a dhéanamh (i.e. de mhais nach mó ná 100g) ó bhulcshamplaí saotharlainne, agus d'eiseamail tástála a roghnú ó na samplaí tástála saotharlainne arna réamhchóireáil chun ábhar neamhshnáithíneach a bhaint amach (1). 2. SAINMHÍNITHE 2.1. Bulcfhoinse Cainníocht an ábhair a mheasúnaítear ar bhonn sraith amháin torthaí tástála. Mar shampla, d'fhéadfadh an t-ábhar ar fad a bhaineann le haon seachadadh éadaigh amháin a bheith i gceist leis sin; an t-éadach ar fad arna fhí ó gharma ar leith; coinsíneacht snáithe, burla amhshnáithíne nó grúpa burlaí amhshnáithíne. 2.2. Bulcshampla saotharlainne An chuid sin den bhulcfhoinse a nglactar leis go bhfuil sé ionadaíoch i ndáil leis an iomlán, agus a bhfuil fáil ag an tsaotharlann uirthi. Beidh an bulcshampla saotharlainne de mhéid agus de nádúr oiriúnach ionas nach gcuirfidh éagsúlacht na bulcfhoinse isteach air agus chun an láimhseáil sa tsaotharlann a éascú (2). 2.3. Sampla tástála saotharlainne An chuid sin den bhulcshampla saotharlainne a ndéantar réamhchóireáil uirthi chun ábhar neamhshnáithíneach a bhaint, agus a nglactar eiseamail tástála aisti. Beidh an sampla tástála saotharlainne de mhéid agus de nádúr oiriúnach ionas nach gcuirfidh éagsúlacht an bhulcshampla saotharlainne isteach air (3). 2.4. Eiseamal tástála Cainníocht an ábhair is gá chun toradh tástála aonair a thabhairt, agus a roghnaítear as an sampla tástála saotharlainne. 3. PRIONSABAL Roghnaítear an sampla tástála saotharlainne ionas go bhfuil sé ionadaíoch don bhulcshampla saotharlainne. Glactar na heiseamail tástála ón sampla tástála saotharlainne ar bhealach go bhfuil gach ceann acu ionadaíoch don sampla tástála saotharlainne. 4. SNÁITHÍNÍ SCAOILTE A SHAMPLÁIL 4.1. Snáithíní nach bhfuil treoshuite Faigh an sampla tástála saotharlainne trí thom a roghnú go randamach ón mbulcshampla saotharlainne. Measc an sampla tástála saotharlainne go maith agus ina iomlán le carda saotharlainne (4). Déan réamhchóireáil ar an uige nó ar an meascán, lena n-áirítear na snáithíní scaoilte agus snáithíní atá greamaithe den trealamh a úsáidtear chun é a mheascadh. Ansin, roghnaigh eiseamail tástála, i gcomhréir leis na maiseanna faoi seach, ón uige nó ón meascán, ó na snáithíní scaoilte agus ó na snáithíní atá greamaithe den trealamh. Má tá uige an charda fós slán i ndiaidh na réamhchóireála, roghnaigh na heiseamail tástála mar a thuairiscítear i mír 4.2. Má shuaitear uige an charda leis an réamhchóireáil, roghnaigh gach eiseamal tástála trí 16 thom bheaga ar a laghad a bhaint amach go randamach agus ansin a chur le chéile arís, ar toim iad a bheidh de mhéid oiriúnach agus a bheidh ar cóimhéid a bheag nó a mhór. 4.2. Snáithíní treoshuite (cardaí, uigí, slisní, caisirníní) Ó chodanna arna roghnú go randamach den bhulcshampla saotharlainne, gearr 10 gcinn ar a laghad de thrasghearradh a bhfuil mais tuairim is 1g ag gach ceann acu. Déan an réamhchóireáil ar an sampla tástála saotharlainne arna fhoirmiú amhlaidh. Cuir na trasghearrthacha le chéile arís trína leagan amach taobh le taobh agus faigh an t-eiseamal tástála trí ghearradh tríothu sa chaoi is go dtógtar cuid as gach ceann de na 10 bpíosaí. 5. SNÁTH A SHAMPLÁIL 5.1. Snáth i bpacáistí nó i leathaird Bain sampla as na pacáistí go léir sa bhulcshampla saotharlainne. Bain amach as gach pacáiste, na píosaí cuí atá leanúnach agus ar comhfhad, trí scáinní a thochras an méid céanna castaí ar spól (5), nó trí mhodh éigin eile. Aontaigh na píosaí taobh le taobh mar scáinne aonair nó mar bharrach chun an sampla tástála saotharlainne a fhoirmiú agus cinntigh go bhfuil píosaí ar comhfhad ó gach pacáiste sa scáinne nó sa bharrach. Déan an réamhchóireáil ar an sampla tástála saotharlainne. Glac eiseamail tástála ó na samplaí tástála saotharlainne trí ghlac snáitheanna ar comhfhad a ghearradh de scáinne nó den bharrach agus déan cinnte go bhfuil na snáitheanna uile ón sampla sa ghlac. Más ionann t agus teics na snáithe, agus más ionann n agus líon na bpacáistí a roghnaítear ón mbulcshampla saotharlainne, chun sampla tástála 10g a fháil, is é 106/nt cm fad an tsnátha atá le tarraingt as gach pacáiste. Má tá nt ard, i.e. níos mó ná 2 000, déan scáinne níos troime a thochras agus déan dhá thrasghearradh air chun barrach a bhfuil an mhais chuí aige a dhéanamh. Déantar foircinn aon tástála ó áit atá fada go leor ón tsnaidhm. 5.2. Snáth ar dhlúth Glac an sampla tástála saotharlainne trí phíosa d'fhoirceann an dlúith a ghearradh, nach giorra ná 20 cm ar fhad agus a bhfuil na snáthanna sa dlúth ann cé is moite de na snáthanna dlúthchiumhaise a fhágtar as. Ceangail na snáitheanna le chéile ag foirceann amháin. Má tá an sampla rómhór lena réamhchóireáil ina iomlán, roinn ina dhá chuid nó níos mó é, a mbeidh gach ceann díobh ceangailte le chéile le haghaidh na réamhchóireála, agus cuir na codanna le chéile arís tar éis dóibh a bheith réamhchóireáilte ar leithligh. Glac eiseamal tástála trí fhad oiriúnach a ghearradh den sampla tástála saotharlainne ag an bhfoirceann nach bhfuil an tsnaidhm aige, eiseamal a bhfuil snáitheanna uile an dlúith ann. Maidir le dlúth de N snáitheanna de theics t, is é 105/Nt cm fad eiseamal a bhfuil mais 1 g aige. 6. FABRAIC A SHAMPLÁIL 6.1. Ó bhulcshampla saotharlainne arb é atá ann aon ghearradh amháin atá ionadaíoch don éadach. Gearr stiall thrasnánach ó chúinne go cúinne agus bain amach na dlúthchiumhaiseanna. Is í an stiall seo an sampla tástála saotharlainne. Chun sampla tástála saotharlainne a fháil a bhfuil mais x gram aige, is é x104/G cm2 an t-achar a bheidh sa stiall i gcás gurb é G mais an éadaigh in g/m2. Déan an réamhchóireáil ar an sampla tástála saotharlainne agus gearr an stiall go trasnach ina ceithre phíosa chomhfhada agus déan iad a fhorshuí. Glac eiseamail tástála ó aon chuid ar bith den ábhar cisealach trí ghearradh tríd na cisil ar fad ionas go mbeidh an fad céanna as gach ciseal i ngach eiseamal. Má tá dearadh fite ar an bhfabraic, ná bíodh leithead an tsampla tástála saotharlainne, arna thomhas i gcomhthreo leis an dlúth, níos lú ná fad an dearaidh de réir an dlúith. Más rud é, agus an coinníoll sin comhlíonta, go bhfuil an sampla tástála saotharlainne rómhór lena chóireáil ina iomlán, gearr é ina chodanna comhionanna é, déan réamhchóireáil orthu sin ar leithligh, agus déan na codanna sin a fhorshuí sula roghnófar an t-eiseamal tástála, cinntigh nach bhfuil codanna den dearadh a chomhfhreagraíonn dá chéile forshuite ar a chéile. 6.2. Ó bhulcshampla saotharlainne a bhfuil roinnt gearrthacha ann. Déan gach gearradh a chóireáil mar atá tuairiscthe in 6.1, agus tabhair gach toradh ar leithligh. 7. TÁIRGÍ ATÁ DÉANTA SUAS AGUS TÁIRGÍ CRÍOCHNAITHE A SHAMPLÁIL Táirge iomlán atá déanta suas nó táirge críochnaithe nó codán ionadaíoch de tháirge a bhíonn i mbulcshampla saotharlainne de ghnáth. Más iomchuí, déan céatadán na gcodanna éagsúla den táirge nach bhfuil an t-inneachar snáithíneach céanna iontu a chinneadh, lena sheiceáil go bhfuil Airteagal 11 á chomhlíonadh. Roghnaigh sampla tástála saotharlainne atá ionadaíoch don chuid den táirge atá déanta suas nó den táirge críochnaithe, a bhfuil ar a chomhdhéanamh a bheith léirithe ar an lipéad. Má tá roinnt lipéad ar an táirge, roghnaigh samplaí tástála saotharlainne atá ionadaíoch do gach cuid a chomhfhreagraíonn do lipéad ar leith. Mura táirge aonfhoirmeach é an táirge a bhfuil a chomhdhéanamh le cinneadh, d'fhéadfadh sé gur ghá samplaí tástála saotharlainne a roghnú ó gach cuid den táirge agus cion coibhneasta na gcodanna éagsúla a chinneadh i ndáil leis an táirge iomlán i gceist. Ansin, déan na céatadáin a ríomh, agus cion na gcodanna arna sampláil á chur san áireamh. Déan an réamhchóireáil ar na samplaí tástála saotharlainne. Ansin, roghnaigh eiseamail tástála atá ionadaíoch do na samplaí tástála saotharlainne arna réamhchóireáil. II. Réamheolas ar na modhanna d'anailís chainníochtúil a dhéanamh ar mheascáin snáithíní teicstíle Modhanna lena ndéantar anailís chainníochtúil ar mheascáin snáithíní teicstíle: Réamhrá Tá na modhanna lena ndéantar anailís chainníochtúil ar mheascáin snáithíní bunaithe ar dhá phríomhphróiseas, eadhon snáithíní a dheighilt de láimh agus go ceimiceach. Úsáidfear an modh deighilte láimhe gach uair is féidir ó tharla gur beaichte, de ghnáth, na torthaí a fhaightear tríd an modh sin a úsáid ná na torthaí a fhaightear tríd an modh ceimiceach. Is féidir é a úsáid le haghaidh na dteicstílí go léir nach meascán caidreamhach a snáithíní is comhpháirt. Is amhlaidh, mar shampla, i gcás snáthanna atá comhdhéanta de roinnt eilimintí ar eilimintí iad atá déanta as aon snáithín amháin, nó i gcás fabraicí ina bhfuil cineál snáithín an dlúith éagsúil le cineál snáithín an innigh, nó i gcás fabraicí cniotáilte is féidir a roiseadh agus atá déanta as cineálacha éagsúla snáthanna. De ghnáth, bíonn na modhanna lena ndéantar anailís chainníochtúil cheimiceach bunaithe ar thuaslagadh roghnaíoch na gcomhpháirteanna aonair. Tar éis comhpháirt a bhaint, meáitear an t-iarmhar dothuaslagtha, agus ríomhtar an cion den chomhpháirt intuaslagtha i bhfianaise na maise a cailleadh. Sa chéad chuid den Iarscríbhinn, tugtar an fhaisnéis is coiteann do na hanailísí de réir an mhodha sin ar na meascáin uile a bhfuil trácht orthu san Iarscríbhinn, is cuma cad é a gcomhdhéanamh. Dá bhrí sin, úsáidtear í in éineacht leis na ranna éagsúla den Iarscríbhinn ina bhfuil na modhanna oibre mionsonraithe is infheidhme maidir le meascáin áirithe snáithíní. Ar uairibh, is ar phrionsabal ar leith seachas ar thuaslagadh roghnaíoch a bhunaítear anailís; i gcásanna den sórt sin, tugtar na sonraí go léir sa roinn chuí. I gcás meascán snáithíní a úsáidtear le linn na próiseála, agus feadh méide go pointe níos lú, i gcás teicstílí críochnaithe, d'fhéadfadh ábhar neamhshnáithíneach a bheith iontu, amhail saill, céaracha nó cóirithe, nó ábhar uiscethuaslagtha, bíodh siad ann ó nádúr nó bíodh siad curtha leo chun an phróiseáil a éascú. Ní mór an t-ábhar neamhshnáithíneach a bhaint roimh an anailís. Is i ngeall air sin freisin a thugtar modh chun olaí, saill, céaracha agus ábhar intuaslagtha in uisce a bhaint. Ina theannta sin, d'fhéadfadh roisín a bheith i dteicstílí freisin, nó d'fhéadfadh ábhar eile a bheith iontu a cuireadh leo chun airíonna faoi leith a thabhairt dóibh. D'fhéadfadh ábhar den sórt sin, lena n-áirítear ábhar ruaime i gcásanna eisceachtúla, cur isteach ar oibriú an imoibrí ar an gcomhpháirt intuaslagtha agus/nó d'fhéadfadh an t-imoibrí é a bhaint go páirteach nó go hiomlán. Dá bhrí sin d'fhéadfadh ábhar den sórt sin earráid a chruthú agus ní mór é a bhaint sula ndéanfar an anailís. Más rud é nach féidir ábhar den sórt sin arna chur le teicstílí a bhaint, ní bheidh na modhanna lena ndéantar anailís chainníochtúil cheimiceach agus a thugtar san Iarscríbhinn infheidhme a thuilleadh. Meastar gur cuid dhílis den snáithín an ruaim i bhfabraicí ruaimnithe, agus ní bhaintear í. Is ar bhonn maise tirime a dhéantar na hanailisí agus tugtar modh oibre d'fhonn an mhais sin a chinneadh. Faightear an toradh tríd an gcion comhaontaithe a liostaítear in Iarscríbhinn IX a chur i bhfeidhm maidir le mais thirim gach aon snáithín. Sula ndéanfar aon anailís, ní mór na snáithíní go léir atá sa mheascán a shainaithint. I gcás modhanna áirithe, féadtar an comhpháirt dothuaslagtha i meascán a thuaslagadh go páirteach san imoibrí a úsáidtear chun an comhpháirt intuaslagtha nó na comhábhair intuaslagtha a thuaslagadh. I gcás inarbh fhéidir, roghnaíodh imoibrithe nach mbíonn éifeacht acu nó gur beag an éifeacht a bhíonn acu ar shnáithíní dothuaslagtha. Más eol go gcailltear mais le linn na hanailíse, ceartófar an toradh; soláthraítear fachtóirí ceartúcháin chun na críche sin. Cinneadh na fachtóirí sin i saotharlanna éagsúla trí shnáithíní, arna nglanadh sa réamhchóireáil, a chóireáil leis an oibrí iomchuí mar atá sonraithe sa mhodh anailíse. Is le snáithíní neamh-dhíghrádaithe amháin a bhaineann na fachtóirí ceartúcháin seo agus d'fhéadfadh sé go mbeadh gá le fachtóirí ceartúcháin eile más rud é gur díghrádaíodh na snáithíní le linn na próiseála nó ina diaidh. Tá na modhanna oibre a thugtar infheidhme maidir le cinntí aonair. Déantar ar a laghad dhá chinneadh ar eiseamail leithleacha, i gcás na deighilte láimhe agus i gcás na deighilte ceimicí araon. Le haghaidh daingniúcháin, moltar modhanna oibre malartacha a úsáid ina dtuaslagtar ar dtús an comhpháirt a bhí ina iarmhar sa mhodh caighdeánach, mura bhfuil sé sin dodhéanta go teicniúil. CAIBIDIL 2 Modhanna lena ndéantar anailís chainníochtúil ar mheascáin dhénártha áirithe snáithíní teicstíle I. Eolas ginearálta is coiteann do na modhanna a thugtar chun anailís chainníochtúil cheimiceach a dhéanamh ar mheascáin snáithíní teicstíle I.1. RAON FEIDHME I réimse feidhme gach modha, sonraítear na snáithíní a bhfuil an modh infheidhme maidir leo. I.2. PRIONSABAL Tar éis comhábhair meascáin a shainaithint, baintear an t-ábhar neamhshnáithíneach trí réamhchóireáil oiriúnach, ansin baintear ceann amháin de na comhábhair, trí thuaslagadh roghnaíoch de ghnáth (6). Meáitear an t-iarmhar dothuaslagtha agus ríomhtar an cion sin den chomhábhar intuaslagtha i bhfianaise na maise a cailleadh. Ach amháin i gcás ina mbaineann deacrachtaí teicniúla leis seo, is fearr an snáithín atá sa chion is mó a thuaslagadh chun an snáithín atá sa chion is lú a fháil mar iarmhar. I.3. ÁBHAIR AGUS TREALAMH I.3.1. Fearas I.3.1.1. Scagbhreogáin agus meábhuidéil atá mór go leor le gur féidir breogáin den chineál sin a chur isteach iontu, nó aon fhearas eile lena dtabharfaí torthaí comhionanna. I.3.1.2. Folúsfhleascán I.3.1.3. Triomadán a bhfuil glóthach shilice féintásctha ann. I.3.1.4. Oigheann aeráilte chun eiseamal a thriomú ag 105 ± 3 °C. I.3.1.5. Meá anailíseach, atá beacht go dtí 0,0002 g. I.3.1.6. Fearas eastósctha Soxhlet nó fearais eile lena dtugtar torthaí comhionanna. I.3.2. Imoibrithe I.3.2.1. Peitriliam éadrom, athdhriogtha, fiuchraon idir 40 °C agus 60 °C. I.3.2.2. Sonraítear imoibrithe eile faoi na ranna iomchuí de gach modh. I.3.2.3. Uisce driogtha nó dí-ianaithe. I.3.2.4. Aicéatón. I.3.2.5. Aigéad ortafosfarach. I.3.2.6. Úiré. I.3.2.7. Décharbónáit sóidiam. Ba cheart go mbeadh na himoibrithe go léir a úsáidtear íon go ceimiceach. I.4. ATMAISFÉAR DON CHOMHOIRIÚNÚ AGUS DON TÁSTÁIL Toisc go gcinntear na maiseanna tirime, ní gá an t-eiseamal a chomhoiriúnú ná anailísí a dhéanamh in atmaisféar comhoiriúnaithe. I.5. SAMPLA TÁSTÁLA SAOTHARLAINNE Glac sampla tástála saotharlainne atá ionadaíoch don bhulcshampla saotharlainne agus a bheidh leordhóthanach chun na heiseamail uile is gá a sholáthar, ar eiseamail iad a bhfuil 1 g ar a laghad i ngach ceann acu. I.6. AN SAMPLA TÁSTÁLA SAOTHARLAINNE A RÉAMHCHÓIREÁIL (7) I gcás inarb ann do shubstaint nach bhfuil le cur san áireamh sna ríomhanna céatadánacha (féach Airteagal 18 ), baintear é i dtús báire trí mhodh oiriúnach nach ndéanann difear d'aon cheann de na comhábhair shnáithíneacha. Chun na críche sin, baintear aon ábhar neamhshnáithíneach is féidir a eastóscadh le peitriliam éadrom agus uisce tríd an sampla tástála saotharlainne a chóireáil i bhfearas eastósctha Soxhlet le peitriliam éadrom ar feadh 60 nóiméad ar a laghad, ag íosráta sé thimthriall san uair. Lig don pheitriliam éadrom galú as an sampla, ansin eastósctar trí chóireáil dhíreach é, eadhon an sampla tástála saotharlainne a chur ar maos in uisce atá ag teocht an tseomra ar feadh 60 nóiméad agus ansin é a mhaothú in uisce ag 65 ± 5 °C ar feadh uair an chloig eile agus an licéar á chorraí ó am go chéile. Úsáid cóimheas sampla tástála saotharlainne le licéar 100:1. Bain an t-uisce breise as an sampla trí fhascadh, trí shúchán nó trí lártheifneoiriú; ansin, lig don sampla aerthriomú. I gcás leastolaifín nó meascán snáithíní a bhfuil leastolaifín agus snáithíní eile iontu (olann, fionnadh ainmhíoch, síoda, cadás, líon (nó línéadach), fíorchnáib, siúit, cnáib mhainileach, alfa, coighir, giolcach shléibhe, ráimí, siseal, copró, modal, próitéin, vioscós, aicrileach, polaimíd nó níolón, poileistear, leaist-ileistear), athraítear beagán an modh oibre a tuairiscítear thuas, a mhéid a ndéanfar aiceatón a chur in ionad an pheitriliam éadroim. I gcás meascán dénártha snaithíní a bhfuil leastolaifín agus aicéatáit iontu, úsáidtear an modh oibre seo a leanas mar réamhchóireáil: Eastósc an sampla tástála saotharlainne ar feadh 10 nóiméad ag 80 °C le tuaslagán a bhfuil 25 g/l d'aigéad ortafosfarach 50 % agus 50 g/l úiré ann. Úsáid cóimheas sampla tástála saotharlainne le licéar 100:1. Nigh an sampla tástála saotharlainne in uisce, ansin taosc an t-uisce agus nigh i dtuaslagán décharbónáite sóidiam 0,1 % é, agus ar deireadh nigh go cúramach in uisce é. Más rud é nach féidir ábhar neamhshnáithíneach a eastóscadh le peitriliam éadrom agus uisce, baintear é, trí mhodh oiriúnach nach ndéanann aon athrú substainteach ar aon cheann de chomhábhair an tsnáithín a úsáid in ionad an mhodha ina n-úsáidtear uisce a thuairiscítear thuas… Tabhair faoi deara, áfach, nach mbaintear na substaintí nádúrtha neamhshnáithíneacha go léir tríd an ngnáth-réamhchóireáil le peitriliam éadrom agus uisce i gcás roinnt snáithíní glasraí nádúrtha neamhthuartha (e.g. siúit, coighir); mar sin féin, ní dhéantar réamhchóireáil bhreise mura bhfuil bailchríocha atá dothuaslagtha i bpeitriliam éadrom agus in uisce araon sa sampla. Folóidh tuarascálacha anailíse na sonraí uile faoi na modhanna réamhchóireála a úsáidtear. I.7. AN MODH OIBRE I.7.1. Treoracha ginearálta I.7.1.1. Triomú Déan na hoibríochtaí uile triomúcháin le linn tréimhse nach giorra ná ceithre huaire an chloig agus nach faide ná 16 huaire an chloig ag 105 ± 3 °C in oigheann aeráilte agus bíodh doras an oighinn dúnta le linn na tréimhse sin ar fad. Más giorra tréimhse an triomaithe ná 14 huaire an chloig, ní mór an t-eiseamal a mheá le fíorú go bhfuiltear tar éis mais thairiseach a bhaint amach. Is féidir a mheas go bhfuil mais thairiseach bainte amach más rud é gur lú an t-athrúchán maise, tar éis tréimhse eile triomaithe 60 nóiméad, ná 0,05 %. Ná láimhseáil na breogáin, meábhuidéil, eiseamail ná iarmhair le lámha nochta le linn na n-oibríochtaí triomúcháin, fuarúcháin agus meáite. Triomaigh na heiseamail i meábhuidéal agus bíodh clúdach an bhuidéil in aice leis san oigheann. Tar éis an triomaithe, cuir stopallán sa mheábhuidéal sula mbainfear amach as an oigheann é, agus aistrigh chuig an triomadán go tapa é. Triomaigh an scagbhreogán i meábhuidéal agus bíodh clúdach an bhuidéil in aice leis san oigheann. Tar éis an triomaithe, dún an meábhuidéal agus aisitrigh chuig an triomadán go tapa é. Má úsáidtear fearas nach scagbhreogán é, ní mór an triomú a dhéanamh san oigheann ar dhóigh go mbeifear in ann mais thirim na snáithíní a chinneadh gan aon chailliúint. I.7.1.2. Fuarú Déan na hoibríochtaí uile fuarúcháin sa triomadán agus bíodh an triomadán in aice leis an meá, go dtí go mbeidh na meábhuidéil fuaraithe go huile agus go hiomlán, nó, in aon chás ar leith, le linn tréimhse nach giorra ná dhá uair an chloig. I.7.1.3. Meá Tar éis an fhuaraithe, bíodh meá an mheábhuidéil curtha i gcrích laistigh de dhá nóiméad tar éis é a thógáil amach as an triomadán. Meáigh go dtí beachtas 0,0002 g. I.7.2. Nós Imeachta Glac eiseamal tástála a bhfuil meáchan 1 g ar a laghad aige as an sampla tástála saotharlainne réamhchóireáilte. Gearr snáth nó éadach ina bpíosaí tuairim is 10 mm ar fad agus bíodh siad diosctha an oiread agus is féidir. Triomaigh an t-eiseamal i meábhuidéal, fuaraigh sa triomadán é agus meáigh é. Aistrigh an t-eiseamal chuig soitheach gloine a shonraítear sa roinn iomchuí den mhodh ábhartha Aontais agus meáigh an meábhuidéal arís láithreach agus déan mais thirim an eiseamail a ríomh de réir difríochta. Cuir an tástáil i gcrích mar a shonraítear faoin gceannteideal iomchuí den mhodh is infheidhme. Scrúdaigh an t-iarmhar le micreascóp chun a fhíorú go bhfuil an chóireáil tar éis an snáithín intuaslagtha a bhaint go hiomlán. I.8. NA TORTHAÍ A RÍOMH AGUS A SHLOINNEADH Sloinn mais an chomhábhair dhothuaslagtha mar chéatadán de mhais iomlán an tsnáithín sa mheascán. Is de réir difríochta a ríomhtar céatadán an chomhábhair intuaslagtha. Ríomh na torthaí ar bhonn maise glaine tirime arna gcoigeartú (a) leis an gcion comhaontaithe, agus (b) leis na fachtóirí ceartúcháin is gá chun cailliúint ábhair le linn na réamhchóireála agus na hainilíse a chur san áireamh. Déanfar na ríomhanna tríd an bhfoirmle a thugtar in I.8.2 a chur i bhfeidhm. I.8.1. Céatadán an chomhábhair dhothuaslagtha a ríomh ar bhonn maise tirime glaine, gan aird a thabhairt ar aon chailliúint i mais an tsnáithín le linn na réamhchóireála. i gcás gurb é P1% an céatadán den chomhábhar dothuaslagtha, tirim, glan, m mais thirim an eiseamail tástála i ndiaidh na réamhchóireála, r mais thirim an iarmhair, d an fachtóir ceartúcháin do chailliúint maise an chomhábhair dhothuaslagtha san imoibrí le linn na hanailíse. Tugtar luachanna oiriúnacha le haghaidh “d” sa roinn ábhartha i ngach modh. Ar ndóigh, is iad na gnáthluachanna is infheidhme maidir le snáithíní atá neamh-dhíghrádaithe go ceimiceach na luachanna le haghaidh “d”. I.8.2. Céatadán an chomhábhair dhothuaslagtha a ríomh ar bhonn na maise glaine tirime, arna choigeartú le gnáthfhachtóirí, agus nuair is iomchuí, ag fachtóirí ceartúcháin don chailliúint maise le linn na réamhchóireála. i gcás gurb é P1A% an céatadán den chomhábhar dothuaslagtha arna choigeartú leis an gcion comhaontaithe agus don chailliúint maise le linn na réamhchóireála. P1 an céatadán den chomhábhar dothuaslagtha tirim glan arna ríomh ar bhonn na foirmle a léirítear in I.8.1. a1 an cion comhaontaithe don chomhábhar dothuaslagtha (féach Iarscríbhinn IX) a2 an cion comhaontaithe don chomhábhar intuaslagtha (féach Iarscríbhinn IX) b1 an céatadán caillteanais sa chomhábhar dothuaslagtha i ngeall ar an réamhchóireáil b2 an céatadán caillteanais sa chomhábhar intuaslagtha i ngeall ar an réamhchóireáil Is é P2A% = 100 - P1A% céatadán an dara comhpháirt. I gcás gur úsáideadh réamhchóireáil speisialta, cinnfear luach b1 agus luach b2, más féidir, tríd an réamhchóireáil, a úsáidtear san anailís, a dhéanamh ar gach ceann de na comhábhair shnáithíneacha íona. Is éard atá sna snáithíní íona na snáithíní sin atá saor ó gach ábhar neamhshnáithíneach seachas an t-ábhar sin a bhíonn iontu de ghnáth (go nádúrtha nó i ngeall ar an bpróiseas monaraíochta) sa riocht (neamhthuartha, tuartha) ina mbíonn siad san ábhar a bhfuil anailís le déanamh air. I gcás nach bhfuil snáithíní, glana, leithleacha ar fáil, ar comhábhair iad a úsáideadh i monarú an ábhair a bhfuil anailís le déanamh air, úsáidfear meánluachanna b1 agus b2 mar a fhaightear i dtástálacha a dhéantar ar shnáithíní glana atá comhchosúil leis na snáithíní sa mheascán faoi scrúdú. Má dhéantar an ghnáth-réamhchóireáil trí eastóscadh le peitriliam éadrom agus le huisce is féidir neamhshuim a dhéanamh d'fhachtóirí ceartúcháin b1 agus b2, ach amháin i gcás cadáis neamhthuartha, lín neamhthuartha (nó línéadaigh) agus cnáibe neamhthuartha, ina nglactar leis, de réir gnáis, gurb é 4 % an chailliúint i ngeall ar an réamhchóireáil, agus i gcás polapróipiléine, ina nglactar leis gurb é 1 % an chailliúint i ngeall ar an réamhchóireáil. I gcás snáithíní eile, is é an gnás nach gcuirtear cailliúintí i ngeall ar an réamhchóireáil san áireamh. II. Modh na hanailíse cainníochtúla trí dheighilt de láimh II.1. RAON FEIDHME Tá an modh seo infheidhme maidir le snáithíní teicstíle de gach cineál ar choinníoll nach dlúthmheascán iad agus gur féidir iad a dheighilt de láimh. II.2. PRIONSABAL Tar éis comhábhair na teicstíle a shainaithint, baintear an t-ábhar neamhshnáithíneach trí réamhchóireáil oiriúnach, ansin deighltear na snáithíní de láimh, triomaítear iad agus meáitear iad d'fhonn cion gach snáithín sa mheascán a ríomh. II.3. FEARAS II.3.1. Meábhuidéal nó aon fhearas eile a thugann torthaí comhionanna. II.3.2. Triomadán a bhfuil glóthach shilice féintásctha ann. II.3.3. Oigheann aeráilte chun eiseamal a thriomú ag 105 ± 3 °C. II.3.4. Meá anailíseach, atá beacht go dtí 0,0002 g. II.3.5. Fearas eastósctha Soxhlet nó aon fhearas eile lena dtugtar torthaí comhionanna. II.3.6. Snáthaid. II.3.7. Tástálaí casnóige nó fearas den chineál céanna. II.4. IMOIBRITHE II.4.1. Peitriliam éadrom, athdhriogtha, fiuchraon idir 40 °C agus 60 °C. II.4.2. Uisce driogtha nó dí-ianaithe. II.4.3. Aicéatón. II.4.4. Aigéad ortafosfarach. II.4.5. Úiré II.4.6. Décharbónáit sóidiam Beidh na himoibrithe go léir a úsáidtear íon go ceimiceach. II.5. ATMAISFÉAR DON CHOMHOIRIÚNÚ AGUS DON TÁSTÁIL Féach I.4. II.6. SAMPLA TÁSTÁLA SAOTHARLAINNE Féach I.5. II.7. AN SAMPLA TÁSTÁLA SAOTHARLAINNE A RÉAMHCHÓIREÁIL Féach I.6. II.8. NÓS IMEACHTA II.8.1. Anailís ar an snáth Roghnaigh eiseamal a bhfuil mais nach lú ná 1 g aige as an sampla tástála saotharlainne réamhchóireáilte. I gcás snátha an-mhín, is féidir an anailís a dhéanamh ar fhad nach lú ná 30 m, is cuma cén mhais atá aige. Gearr an snáth ina phíosaí a bhfuil fad oiriúnach iontu agus deighil na cineálacha snáithíní le snáthaid agus, más gá, le tástálaí casnóige. Cuirtear na cineálacha snáithíní a fhaightear amhlaidh i meábhuidéil réamh-mheáite, agus triomaítear iad ag 105 ± 3 °C go dtí go mbaintear amach mais thairiseach, mar a tuairiscítear in I.7.1 agus I.7.2. II.8.2. Anailís ar an éadach I bhfad amach ó gach dlúthchiumhais, roghnaigh eiseamal a bhfuil mais nach lú ná 1 g aige as an sampla tástála saotharlainne réamhchóireáilte, eiseamal a bhfuil a chiumhaiseanna bearrtha go cúramach chun sceitheadh a sheachaint agus atá comhthreomhar le snáth an dlúith nó le snáth an innigh, nó i gcás fabraicí cniotáilte, atá comhthreomhar leis na buinní agus na cúrsaí. Deighil na cineálacha éagsúla snáithíní, cruinnigh i meábhuidéil réamh-mheáite iad agus lean ar aghaidh ar an mbealach a thuairiscítear in II.8.1. II.9. NA TORTHAÍ A RÍOMH AGUS A SHLOINNEADH Sloinn mais gach comhpháirte snáithíní mar chéatadán de mhais iomlán na snáithíní atá sa mheascán. Ríomh na torthaí ar bhonn maise, glaine, tirime, arna gcoigeartú (a) leis an gcion comhaontaithe agus (b) leis na fachtóirí ceartúcháin is gá chun cailliúint ábhair le linn na réamhchóireála a chur san áireamh. II.9.1. An céatadán de na maiseanna snáithíní tirime glana a ríomh, gan aird a thabhairt ar mhais snáithíní a cailleadh le linn na réamhchóireála: Is é P1% an céatadán den chéad chomhábhar tirim, glan, Is é m1 mais ghlan, thirim an chéad chomhábhair, Is é m2 mais ghlan thirim an dara comhpháirt. II.9.2. D'fhonn céatadán gach comhpháirte arna choigeartú leis an gcion comhaontaithe agus, nuair is iomchuí, le fachtóirí ceartúcháin don chailliúint maise le linn na réamhchóireála, a ríomh, féach I.8.2. III.1. Beachtas na modhanna An beachtas a luaitear i modhanna aonair, is le hin-atáirgtheacht a bhaineann sé. Tagraíonn an in-atáirgtheacht don iontaofacht, i.e. a chomhchosúla atá na luachanna turgnamhacha a fhaigheann oibreoirí i saotharlanna éagsúla nó ag amanna éagsúla agus úsáid á baint as an modh céanna ach agus torthaí ar leithligh á ngnóthú le heiseamail ar de mheascán comhsheasmhach comhionann iad. Sloinntear an in-atáirgtheacht le teorainneacha muiníne na dtorthaí, i gcás leibhéal muiníne 95 %. Dá bhrí sin, dá gcuirfí an modh i bhfeidhm ar an ngnáthbhealach mar is cuí maidir le meascán comhionann, comhsheasmhach, ní sháródh an difríocht idir dhá thoradh i sraith anailísí a dhéanfaí i saotharlanna éagsúla an teorainn muiníne ach i gcúig chás as 100 cás. III.2. Turascáil ar an tástáil III.2.1. Luaigh go ndearnadh an anailís i gcomhréir leis an modh seo. III.2.2. Tabhair sonraí maidir le haon réamhchóireáil a rinneadh (féach I.6). III.2.3. Tabhair na torthaí aonair agus an meán uimhríochtúil, agus bíodh gach ceann díobh beacht go dtí 0,1. IV. Modhanna speisialta Tábla Achoimre Modh Raon feidhme Imoibrí/Tuairisc Comhpháirt intuaslagtha Comhpháirt dothuaslagtha 1. Aicéatáit Snáithíní áirithe eile Aicéatón 2. Snáithíní áirithe próitéine Snáithíní áirithe eile Fochlóirít 3. Vioscós, copró nó cineálacha áirithe modal Snáithíní áirithe eile Aigéad formach agus clóiríd since 4. Polaimíd nó níolón Snáithíní áirithe eile Aigéad formach, 80 % m/m 5. Aicéatáit Snáithíní áirithe eile Alcól beinsile 6. Trí-aicéatáit nó polalachtaíd Snáithíní áirithe eile Déchlóraimeatán 7. Snáithíní áirithe ceallalóis Snáithíní áirithe eile Aigéad sulfarach, 75 % m/m 8. Aicriligh, modaicriligh áirithe nó clórashnáithíní áirithe Snáithíní áirithe eile Démheitiolformaimíd 9. Clórashnáithíní áirithe Snáithíní áirithe eile Déshuilfíd charbóin/aicéatón, 55,5/44,5 %v/v 10. Aicéatáit Snáithíní áirithe eile Aigéad aicéiteach oighreach 11. Síoda Snáithíní áirithe eile Aigéad sulfarach, 75 % m/m 12. Siúit Snáithíní áirithe ainmhíocha Modh ina núsáidtear an cion nítrigine 13. Polapróipiléin Snáithíní áirithe eile Xiléin 14. Snáithíní áirithe eile Clórashnáithíní (homapolaiméirí de chuid vinile clóiríde), leastolaifín nó meilimín Aigéad sulfarach tiubhaithe 15. Clórashnáithíní, modaicriligh áirithe, leaisteáin áirithe, aicéatáití, trí-aicéatáití Snáithíní áirithe eile Cioglaiheacsánón 16. Meilimín Cadás nó araimíd Aigéad formach te, 90 %m/m MODH Uimh. 1 AICÉATÁIT AGUS SNÁITHÍNÍ ÁIRITHE EILE (Modh ina n-úsáidtear aicéatón) 1. RAON FEIDHME Tá an modh seo infheidhme, tar éis an t-ábhar neamhshnáithíneach a bhaint, maidir le meascáin dhénártha snáithíní ina bhfuil na nithe seo a leanas: 1. aicéatáit (19) agus 2. olann (1), fionnadh ainmhíoch (2 agus 3), síoda (4), cadás (5), líon (nó línéadach) (7), fíorchnáib (8), siúit (9), cnáib mhainileach (10), alfa (11), coighir (12), giolcach shléibhe (13), ráimí (14), siseal (15), copró (21), modal (22), próitéin (23), vioscós (25), aicrileach (26), polaimíd nó níolón (30), poileistear (35), leaist-ileistear (45), leastolaifín (46) agus meilimín (47). Níl an modh infheidhme, in imthosca ar bith, maidir le snáithíní aicéatáite a dí-aicéitilíodh ar an dromchla. 2. PRIONSABAL Déantar an aicéatáit a thuaslagadh le haicéatón, as mais thirim aithnid an mheascáin. Déantar an t-iarmhar a bhailiú, a ní, a thriomú agus a mheá; déantar mais an iarmhair, arna ceartú más gá, a shloinneadh mar chéatadán de mhais thirim an mheascáin. Is de réir difríochta a ríomhtar an céatadán den aicéatáit thirim. 3. FEARAS AGUS IMOIBRITHE (sa bhreis orthu sin a shonraítear sna treoracha ginearálta) 3.1. Fearas Fleascáin chónúla a bhfuil stopallán gloine feistithe orthu agus a bhfuil toilleadh 200 ml ar a laghad iontu. 3.2. Imoibrí Aicéatón 4. NÓS IMEACHTA TÁSTÁLA Lean an nós imeachta a thuairiscítear sna treoracha ginearálta, ansin déan mar a leanas: Cuir 100 ml aicéatóin in aghaidh gach graim den eiseamal tástála leis an eiseamal tástála atá i bhfleascán cónúil a bhfuil toilleadh 200 ml ar a laghad ann agus a bhfuil stopallán gloine feistithe air. Croith an fleascán, fág ar feadh 30 nóiméad ag teocht an tseomra é, corraigh ó am go chéile é, agus ansin scinceáil an leacht tríd an scagbhreogán meáite. Déan an chóireáil sin arís faoi dhó, ( trí eastóscadh san iomlán), le haghaidh tréimhsí nach faide ná 15 nóiméad, sa chaoi is go mairfidh an chóireáil in aicéatón uair an chloig san iomlán. Aistrigh an t-iarmhar chuig an scagbhreogán. Nigh an t-iarmhar sa scagbhreogán le haicéatón, ansin taosc trí shúchán é. Athlíon an breogán le haicéatón agus lig dó sileadh trí dhomhantarraingt. Ar deireadh, taosc an breogán trí shúchán, triomaigh an breogán agus an t-iarmhar, agus ansin fuaraigh iad agus meáigh iad. 5. NA TORTHAÍ A RÍOMH AGUS A SHLOINNEADH Déan na torthaí a ríomh mar a thuairiscítear sna treoracha ginearálta. Is é 1,00 luach “d”, ach amháin i gcás meilimín, inarb é “d” = 1,01. 6. BEACHTAS Maidir le meascán aonchineálach ábhar teicstíle, ní mó ná ± 1 teorainneacha muiníne na dtorthaí a fhaightear tríd an modh seo i gcás leibhéal muiníne 95 %. MODH Uimh 2 SNÁITHÍNÍ ÁIRITHE PRÓITÉINE AGUS SNÁITHÍNÍ ÁIRITHE EILE (Modh ina n-úsáidtear fochlóirít) 1. RAON FEIDHME Tá an modh seo infheidhme, tar éis an t-ábhar neamhshnáithíneach a bhaint, maidir le meascáin dhénártha snáithíní ina bhfuil na nithe seo a leanas: 1. snáithíní áirithe próitéine, eadhon: olann (1), fionnadh ainmhíoch (2 agus 3), síoda (4), próitéin (23) agus 2. cadás (5), copró (21), modal (22), vioscós (25), aicrileach (26), clórashnáithíní (27), polaimíd nó níolón (30), poileistear (35), polapróipiléin (37), leaisteán (43), snáithín gloine (44), leaist-ileistear (45), leastolaifín (46), meilimín (47). Má tá snáithíní eile próitéine ann, tugtar iomlán a méideanna ach ní thugtar a gcion leithleach leis an modh. 2. PRIONSABAL Déantar an snáithín próitéine a thuaslagadh le tuaslagán fochlóiríte as mais aithnid thirim an mheascáin. Déantar an t-iarmhar a bhailiú, a ní, a thriomú agus a mheá; déantar mais an iarmhair, arna ceartú más gá, a shloinneadh mar chéatadán de mhais thirim an mheascáin. Is de réir difríochta a ríomhtar an céatadán den snáithín próitéine tirime. Is féidir fochlóirít litiam nó fochlóirít sóidiam a úsáid chun an tuaslagán fochlóiríte a ullmhú. Moltar fochlóirít litiam a úsáid i gcásanna ina ndéantar líon beag anailísí nó le haghaidh anailísí a mbíonn idirthréimhsí sách fada eatarthu. Déantar amhlaidh toisc go bhfuil an céatadán fochlóiríte i bhfochlóirít litiam soladach tairiseach, nó geall leis, murab ionann agus an céatadán fochlóiríte i bhfochlóirít sóidiam. Más eol an céatadán den fhochlóirít, ní gá an cion fochlóiríte a sheiceáil go hiadaiméadrach i gcás gach anailíse, ó tharla gur féidir cion tairiseach meáite fochlóiríte litiam a úsáid. 3. FEARAS AGUS IMOIBRITHE (seachas na cinn a shonraítear sna treoracha ginearálta) 3.1. Fearas (i) Fleascán Erlenmeyer 250 ml a bhfuil stopallán gloine meilte air; (ii) teirmeastat, inchoigeartaithe go dtí 20 (± 2) °C. 3.2. Imoibrithe (i) Imoibrí fochlóiríte (a) Tuaslagán fochlóiríte litiam Is é atá ann tuaslagán úrullmhaithe a bhfuil 35 (± 2) g/l clóirín ghníomhaigh (tuairim is 1 M) ann, agus a gcuirtear 5 (± 0,5) g/l hiodrocsaíde sóidiam arna tuaslagadh roimh ré leis. Chun an tuaslagán a ullmhú, tuaslaig 100 gram fochlóiríte litiam a bhfuil 35 % clóirín ghníomhaigh inti (nó 115 gram a bhfuil 30 % clóirín gníomhaigh inti) i dtuairim is 700 ml uisce dhriogtha, cuir 5 g hiodrocsaíde sóidiam arna tuaslagadh i dtuairim is 200 ml uisce dhriogtha leis, ansin cuir uisce driogtha leis go 1 lítear. Ní gá an tuaslagán úrullmhaithe a sheiceáil go hiadaiméadrach. (b) Tuaslagán fochlóiríte sóidiam Is é atá ann tuaslagán úrullmhaithe a bhfuil 35 (± 2) g/l clóirín ghníomhaigh (tuairim is 1 M) ann, agus a gcuirtear 5 (± 0,5) g/l hiodrocsaíde sóidiam arna tuaslagadh roimh ré leis. Sula ndéanfar gach anailís, seiceáil go hiadaiméadrach an cion de chlóirín ghníomhach atá sa tuaslagán. (ii) Aigéad aicéiteach, tuaslagán caol Caolaigh 5 ml aigéid aicéitigh oighrigh go 1 lítear le huisce. 4. NÓS IMEACHTA TÁSTÁLA Lean an nós imeachta a thuairiscítear sna treoracha ginearálta, ansin déan mar a leanas: measc tuairim is 1 g eiseamail tástála le tuairim is 100 ml tuaslagáin fochlóiríte (fochlóirít litiam nó fochlóirít sóidiam) sa fhleascán 250 ml agus corraigh go maith é d'fhonn an t-eiseamal tástála a fhliuchadh. Ansin, téigh an fleascán ar feadh 40 nóiméad i dteirmeastat ag 20 °C agus corraigh gan stad é, nó corraigh go tráthrialta ar a laghad é. Toisc go dtuaslagtar an olann go heisiteirmeach, ní mór an teas imoibriúcháin a ghintear leis an modh seo a dháileadh agus a bhaint. Mura ndéantar sin, d'fhéadfadh earráidí móra a bheith ann i ngeall ar thuaslagadh tosaigh na snáithíní neamh-intuaslagtha. Tar éis 40 nóiméad, scag a bhfuil sa fhleascán trí scagbhreogán gloine atá meáite agus aistrigh aon snáithíní iarmharacha chuig scagbhreogán tríd an bhfleascán a shruthlú le beagán imoibrí fochlóiríte. Taosc an breogán trí shúchán agus nigh an t-iarmhar le huisce, ansin le haigéad aicéiteach caol agus ar deireadh le huisce; taosc an breogán trí shúchán i ndiaidh gach níocháin. Ná déan súchán go dtí go mbeidh gach licéar níocháin silte trí dhomhantarraingt. Ar deireadh, taosc an breogán trí shúchán, triomaigh an breogán leis an iarmhar, agus ansin fuaraigh iad agus meáigh iad. 5. NA TORTHAÍ A RÍOMH AGUS A SHLOINNEADH Ríomh na torthaí mar a thuairiscítear sna treoracha ginearálta. Is é 1,00 luach “d”, ach amháin i gcás cadáis, vioscóis, módal, agus meilimín, inarb é “d” = 1,01, agus i gcás cadáis neamhthuartha, inarb é “d” = 1,03. 6. BEACHTAS I gcás meascán aonchineálach d'ábhair theicstíle, ní mó ná ± 1 teorainneacha muiníne na dtorthaí a fhaightear tríd an modh seo do leibhéal muiníne 95 %. MODH Uimh. 3 VIOSCÓS, COPRÓ, NÓ CINEÁLACHA ÁIRITHE MODAL AGUS SNÁITHÍNÍ ÁIRITHE EILE (Modh ina n-úsáidtear aigéad formach agus clóiríd since) 1. RAON FEIDHME Tá an modh seo infheidhme, tar éis an t-ábhar neamhshnáithíneach a bhaint, maidir le meascáin dhénártha snáithíní ina bhfuil na nithe seo a leanas: 1. vioscós (25) nó copró (21), lena n-áirítear cineálacha áirithe snáithín modal (22), agus 2. cadás (5), leastolaifín (46) agus meilimín (47). Má fhionntar go bhfuil snáithín modal ann, déanfar réamhthástáil chun féachaint an bhfuil sé intuaslagtha san imoibrí. Níl an modh seo infheidhme maidir le meascáin inar bhain díghrádú mór ceimiceach don chadás ná maidir le meascáin ina bhfágtar an vioscós nó an copró intuaslagtha go neamhiomlán i ngeall ar chineálacha áirithe ruamanna nó bailchríoch a bheith ann nach féidir a bhaint ina n-iomláine. 2. PRIONSABAL Déantar an vioscós, an copró nó an snáithín modal a thuaslagadh as méid aithnid de mhais thirim an mheascáin le himoibrí arb é atá ann aigéad formach agus clóiríd since. Déantar an t-iarmhar a bhailiú, a ní, a thriomú agus a mheá; déantar mais cheartaithe an iarmhair a shloinneadh mar chéatadán de mhais thirim an mheascáin. Is de réir difríochta a ríomhtar an céatadán den snáithín vioscós tirim, den snáithín chopró tirim nó den snáithín modal tirim. 3. FEARAS AGUS IMOIBRITHE (seachas iad sin a shonraítear sna treoracha ginearálta) 3.1. Fearas (i) fleascáin chónúla a bhfuil stopallán gloine feistithe orthu agus a bhfuil toilleadh 200 ml ar a laghad iontu; (ii) fearas chun fleascáin a choimeád ag 40 (± 2) °C. 3.2. Imoibrithe (i) Tuaslagán ina bhfuil 20 g de chlóiríd since ainhidriúil chomhleáite agus 68 g d'aigéad formach ainhidriúil mar aon le huisce a chuirtear leo sin chun 100 g a dhéanamh (i.e. 20 cuid de réir maise de chlóiríd since ainhidriúil chomhleáite, agus 80 cuid de réir maise d'aigéad formaigh 85 % m/m). NB: Féach, ina leith seo, pointe I.3.2.2 ina leagtar síos gur cheart go mbeadh na himoibrithe go léir a úsáidtear íon go ceimiceach; chomh maith leis sin, tá sé sár-riachtanach nach n-úsáidtear ach clóiríd since ainhidriúil chomhleáite amháin. (ii) Tuaslagán hiodrocsaíde amóiniam: caolaigh 20 ml de thuaslagán tiubhaithe amóinia (dlús coibhneasta ag 20 °C 0,880) le huisce go 1 lítear. 4. NÓS IMEACHTA TÁSTÁLA Lean an nós imeachta a thuairiscítear sna treoracha ginearálta, ansin déan mar a leanas: cuir an t-eiseamal sa fhleascán láithreach agus bíodh an fleascán réamhthéite go 40 °C. Cuir 100 ml den tuaslagán aigéid fhormaigh agus clóiríde since leis. Bíodh an tuaslagán sin réamhthéite go 40 °C in aghaidh gach g